title: Εκτελεστικός κανονισμός (ΕΕ) 2016/1157 της Επιτροπής, της 11ης Ιουλίου 2016, σχετικά με την τροποποίηση του εκτελεστικού κανονισμού (ΕΕ) αριθ. 964/2014 όσον αφορά τους πάγιους όρους και τις προϋποθέσεις για τα μέσα χρηματοοικονομικής τεχνικής για τη συνεπενδυτική διευκόλυνση και για το ταμείο αστικής ανάπτυξης

text:
                  16.7.2016

                  EL

                  Επίσημη Εφημερίδα της Ευρωπαϊκής Ένωσης

                  L 192/1

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1157 ΤΗΣ ΕΠΙΤΡΟΠΉΣ
      της 11ης Ιουλίου 2016
      σχετικά με την τροποποίηση του εκτελεστικού κανονισμού (ΕΕ) αριθ. 964/2014 όσον αφορά τους πάγιους όρους και τις προϋποθέσεις για τα μέσα χρηματοοικονομικής τεχνικής για τη συνεπενδυτική διευκόλυνση και για το ταμείο αστικής ανάπτυξης
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (1), και ιδίως το άρθρο 38 παράγραφος 3 δεύτερο εδάφιο,
      Εκτιμώντας τα ακόλουθα:

                  (1)

                  Για να διευκολυνθεί η χρήση των μέσων χρηματοοικονομικής τεχνικής που δημιουργούνται σε εθνικό, περιφερειακό, διακρατικό ή διασυνοριακό επίπεδο και είναι υπό τη διαχείριση ή την ευθύνη της διαχειριστικής αρχής, σύμφωνα με το άρθρο 38 παράγραφος 3 στοιχείο α) του κανονισμού (ΕΕ) αριθ. 1303/2013, ο εκτελεστικός κανονισμός (ΕΕ) αριθ. 964/2014 της Επιτροπής (2) θέσπισε κανόνες σχετικά με τους πάγιους όρους και τις προϋποθέσεις για τρία μέσα χρηματοοικονομικής τεχνικής: δάνειο χαρτοφυλακίου με επιμερισμό του κινδύνου, εγγύηση χαρτοφυλακίου με ανώτατο όριο και δάνειο ανακαίνισης.

                  (2)

                  Για να διευκολυνθεί περαιτέρω η χορήγηση χρηματοδοτικής υποστήριξης από τα ευρωπαϊκά διαρθρωτικά και επενδυτικά ταμεία στους τελικούς αποδέκτες, είναι αναγκαίο να προβλεφθούν κανόνες σχετικά με τους πάγιους όρους και τις προϋποθέσεις για δύο νέα μέσα χρηματοοικονομικής τεχνικής: τη συνεπενδυτική διευκόλυνση και το ταμείο αστικής ανάπτυξης.

                  (3)

                  Η συνεπενδυτική διευκόλυνση συνιστά κατάλληλο μέσο χρηματοοικονομικής τεχνικής για την υποστήριξη της επιχειρηματικής ανάπτυξης των μικρομεσαίων επιχειρήσεων (ΜΜΕ) στα διάφορα στάδια ανάπτυξής τους. Οι συνεπενδυτικές διευκολύνσεις θα πρέπει να αναπτύξουν την τοπική κεφαλαιαγορά και να προσελκύσουν πρόσθετες επενδύσεις μετοχικού κεφαλαίου σε ΜΜΕ μέσω συμπράξεων με ιδιώτες επενδυτές.

                  (4)

                  Το ταμείο αστικής ανάπτυξης συνιστά κατάλληλο μέσο χρηματοοικονομικής τεχνικής για την αντιμετώπιση της υψηλής συγκέντρωσης οικονομικών, περιβαλλοντικών και κοινωνικών προβλημάτων των αστικών περιοχών στις ενισχυόμενες περιοχές που προσδιορίζονται στον χάρτη περιφερειακών ενισχύσεων σύμφωνα με το άρθρο 107 παράγραφος 3 στοιχεία α) και γ) της Συνθήκης. Τα ταμεία αστικής ανάπτυξης θα πρέπει να χρησιμοποιούνται για την κινητοποίηση συνεπενδύσεων από ιδιώτες επενδυτές με σκοπό την υποστήριξη της υλοποίησης έργων αστικής ανάπτυξης και θα πρέπει να έχουν ως στόχο την αντιμετώπιση των αδυναμιών της αγοράς με τη στήριξη στρατηγικών βιώσιμης αστικής ανάπτυξης σε περιπτώσεις περιορισμένης διαθεσιμότητας χρηματοδότησης ή σχετικά χαμηλού ενδιαφέροντος των επενδυτών να υποστηρίξουν έργα αστικής ανάπτυξης.

                  (5)

                  Συνεπώς, ο εκτελεστικός κανονισμός (ΕΕ) αριθ. 964/2014 θα πρέπει να τροποποιηθεί αναλόγως.

                  (6)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής συντονισμού για τα ευρωπαϊκά διαρθρωτικά και επενδυτικά ταμεία,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο εκτελεστικός κανονισμός (ΕΕ) αριθ. 964/2014 τροποποιείται ως εξής:

                  1)

                  το άρθρο 1 αντικαθίσταται από το ακόλουθο κείμενο:
                  «Άρθρο 1
                  Αντικείμενο
                  Ο παρών κανονισμός θεσπίζει κανόνες που αφορούν τους πάγιους όρους και τις προϋποθέσεις για τα ακόλουθα μέσα χρηματοοικονομικής τεχνικής:

                              α)

                              δάνειο χαρτοφυλακίου με επιμερισμό κινδύνου (δάνειο επιμερισμού κινδύνου)·

                              β)

                              εγγύηση χαρτοφυλακίου με ανώτατο όριο·

                              γ)

                              δάνειο ανακαίνισης·

                              δ)

                              συνεπενδυτική διευκόλυνση·

                              ε)

                              ταμείο αστικής ανάπτυξης.»·

                  2)

                  στο άρθρο 3, ο τίτλος αντικαθίσταται από το ακόλουθο κείμενο:
                  «Άρθρο 3
                  Επιχορηγήσεις βάσει των πάγιων όρων και προϋποθέσεων»·

                  3)

                  παρεμβάλλονται τα ακόλουθα άρθρα 8α και 8β:
                  «Άρθρο 8α
                  Συνεπενδυτική διευκόλυνση
                  1.   Η συνεπενδυτική διευκόλυνση λαμβάνει τη μορφή επενδυτικού ταμείου που διαχειρίζεται ενδιάμεσος φορέας χρηματοδότησης ο οποίος επενδύει συνεισφορές από το πρόγραμμα των ευρωπαϊκών διαρθρωτικών και επενδυτικών ταμείων (ΕΔΕΤ) σε μικρομεσαίες επιχειρήσεις (ΜΜΕ). Η συνεπενδυτική διευκόλυνση προσελκύει πρόσθετες επενδύσεις σε ΜΜΕ μέσω συμπράξεων με ιδιώτες συνεπενδυτές για κάθε συμφωνία χωριστά.
                  2.   Η συνεπενδυτική διευκόλυνση συμμορφώνεται προς τους όρους και τις προϋποθέσεις που προβλέπονται στο παράρτημα V.
                  Άρθρο 8β
                  Ταμείο αστικής ανάπτυξης
                  1.   Το ταμείο αστικής ανάπτυξης λαμβάνει τη μορφή ταμείου δανείων το οποίο συγκροτεί και διαχειρίζεται ενδιάμεσος φορέας χρηματοδότησης με συνεισφορές από το πρόγραμμα των ΕΔΕΤ και κινητοποίηση συγχρηματοδότησης τουλάχιστον 30 % από τον ενδιάμεσο φορέα χρηματοδότησης και συνεπενδυτές. Το ταμείο αστικής ανάπτυξης χρηματοδοτεί και υποστηρίζει την υλοποίηση έργων αστικής ανάπτυξης στις ενισχυόμενες περιοχές που προσδιορίζονται στον χάρτη περιφερειακών ενισχύσεων για την περίοδο από την 1η Ιουλίου 2014 έως τις 31 Δεκεμβρίου 2020 σύμφωνα με το άρθρο 107 παράγραφος 3 στοιχεία α) και γ) της Συνθήκης, καθώς επίσης και κινητοποιεί συνεπενδύσεις από ιδιωτικές πηγές.
                  2.   Το ταμείο αστικής ανάπτυξης συμμορφώνεται προς τους όρους και τις προϋποθέσεις που προβλέπονται στο παράρτημα VI.»·

                  4)

                  προστίθενται τα παραρτήματα V και VI, όπως παρατίθενται στο παράρτημα του παρόντος κανονισμού.

            Άρθρο 2
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 11 Ιουλίου 2016.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 347 της 20.12.2013, σ. 320.

         (2)  Εκτελεστικός κανονισμός (ΕΕ) αριθ. 964/2014 της Επιτροπής, της 11ης Σεπτεμβρίου 2014, για τη θέσπιση κανόνων εφαρμογής του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τους πάγιους όρους και τις προϋποθέσεις για τα μέσα χρηματοοικονομικής τεχνικής (ΕΕ L 271 της 12.9.2014, σ. 16).

         ΠΑΡΑΡΤΗΜΑ
         «
               ΠΑΡΑΡΤΗΜΑ V

                  ΣΥΝΕΠΕΝΔΥΤΙΚΗ ΔΙΕΥΚΟΛΥΝΣΗ

                  Σχηματική αναπαράσταση της αρχής της συνεπενδυτικής διευκόλυνσης

                  Όροι και προϋποθέσεις για τη συνεπενδυτική διευκόλυνση

                              Διάρθρωση του μέσου χρηματοοικονομικής τεχνικής

                           Η συνεπενδυτική διευκόλυνση επενδύει στα μετοχικά κεφάλαια των ΜΜΕ με τις συνεισφορές του προγράμματος των ΕΔΕΤ, ιδίων πόρων του ενδιάμεσου φορέα χρηματοδότησης και ιδιωτών συνεπενδυτών.
                           Ο ενδιάμεσος φορέας χρηματοδότησης είναι ένας ιδιωτικός φορέας που λαμβάνει όλες τις αποφάσεις για επενδύσεις και αποεπενδύσεις με την επιμέλεια ενός επαγγελματία διαχειριστή με καλή πίστη. Ο ενδιάμεσος φορέας χρηματοδότησης είναι νομικά και οικονομικά ανεξάρτητος από τη διαχειριστική αρχή και από τα ταμεία χαρτοφυλακίου.
                           Οι ιδιώτες επενδυτές είναι ιδιωτικοί φορείς και είναι νομικά ανεξάρτητοι από τον ενδιάμεσο φορέα χρηματοδότησης.
                           Η συνεπενδυτική διευκόλυνση είναι διαθέσιμη στο πλαίσιο λειτουργίας η οποία εντάσσεται στον άξονα προτεραιότητας που ορίζεται στο πρόγραμμα που χρηματοδοτείται από τα ΕΔΕΤ και καθορίζεται στο πλαίσιο της εκ των προτέρων αξιολόγησης που απαιτείται βάσει του άρθρου 37 του κανονισμού (ΕΕ) αριθ. 1303/2013.

                              Στόχοι του μέσου

                           Στόχοι του μέσου είναι οι ακόλουθοι:

                                       1)

                                       Επενδύσεις σε ΜΜΕ που βρίσκονται σε προλειτουργική φάση, σε φάση εκκίνησης και σε φάση επέκτασης, ή για υλοποίηση νέων έργων, διείσδυση σε νέες αγορές ή νέες εξελίξεις υφιστάμενων επιχειρήσεων μέσω συμφωνιών συνεπένδυσης (συμπράξεων) με συνεπενδυτές, για κάθε συμφωνία χωριστά. Οι επενδύσεις αυτές πραγματοποιούνται εντός του πεδίου εφαρμογής του κανονισμού (ΕΕ) αριθ. 651/2014 της Επιτροπής (*).

                                       2)

                                       Παροχή περισσότερων κεφαλαίων με σκοπό την αύξηση του όγκου των επενδύσεων για τις ΜΜΕ.

                                 Οι στόχοι συνδέονται με τους ακόλουθους όρους:
                           Η συνεισφορά από το πρόγραμμα των ΕΔΕΤ στη συνεπενδυτική διευκόλυνση δεν παραγκωνίζει τη διαθέσιμη χρηματοδότηση από άλλους δημόσιους ή ιδιωτικούς επενδυτές.
                           Το ποσό και τα ποσοστά της συνεπενδυτικής διευκόλυνσης καθορίζονται έτσι ώστε να καλύπτουν το έλλειμμα ιδίων κεφαλαίων που προσδιορίζεται στην εκ των προτέρων αξιολόγηση για το μέσο χρηματοοικονομικής τεχνικής σύμφωνα με το άρθρο 37 του κανονισμού (ΕΕ) αριθ. 1303/2013.
                           Το πρόγραμμα των ΕΔΕΤ παρέχει στη συνεπενδυτική διευκόλυνση χρηματοδότηση ώστε να συγκροτήσει χαρτοφυλάκιο επενδύσεων σε ΜΜΕ. Η συνεπενδυτική διευκόλυνση συμμετέχει με τον ενδιάμεσο φορέα χρηματοδότησης και συνεπενδυτές στη βάση συμφωνίας χωριστά.
                           Στην περίπτωση διάρθρωσης ταμείου χαρτοφυλακίου, το ταμείο χαρτοφυλακίου μεταβιβάζει τη συνεισφορά από το πρόγραμμα των ΕΔΕΤ στον ενδιάμεσο φορέα χρηματοδότησης για λογαριασμό της συνεπενδυτικής διευκόλυνσης.
                           Επιπλέον της συνεισφοράς από το πρόγραμμα των ΕΔΕΤ, το ταμείο χαρτοφυλακίου δύναται να παρέχει ιδίους πόρους. Οι κανόνες για τις κρατικές ενισχύσεις εφαρμόζονται όταν οι πόροι που χορηγούνται από το ταμείο χαρτοφυλακίου συνιστούν κρατικούς πόρους. Σε περίπτωση που οι πόροι του ταμείου χαρτοφυλακίου συνδυάζονται με άλλους κρατικούς πόρους, εφαρμόζεται επίσης το άρθρο 21 του κανονισμού (ΕΕ) αριθ. 651/2014.

                              Ύπαρξη κρατικής ενίσχυσης

                           Οι επενδύσεις της συνεπενδυτικής διευκόλυνσης υλοποιούνται ως μέσο που ενέχει κρατική ενίσχυση. Θεωρούνται συμβατές με την εσωτερική αγορά και απαλλάσσονται από την υποχρέωση κοινοποίησης, εφόσον πληρούνται οι προϋποθέσεις συμβατότητας του άρθρου 21 του κανονισμού (ΕΕ) αριθ. 651/2014.
                           Η ύπαρξη κρατικής ενίσχυσης αξιολογείται στο επίπεδο των ταμείων χαρτοφυλακίου, του ενδιάμεσου φορέα χρηματοδότησης, των ιδιωτών επενδυτών και των τελικών αποδεκτών.
                           Ειδικότερα, για κάθε συμφωνία χωριστά, το συνολικό ποσοστό ιδιωτικής συμμετοχής στο επίπεδο των ΜΜΕ φθάνει τουλάχιστον τα ακόλουθα κατώτατα όρια:

                                       α)

                                       10 % για τη χορήγηση χρηματοδότησης επιχειρηματικού κινδύνου στις επιλέξιμες επιχειρήσεις πριν από την πρώτη εμπορική τους πώληση σε οποιαδήποτε αγορά·

                                       β)

                                       40 % για τη χορήγηση χρηματοδότησης επιχειρηματικού κινδύνου σε επιλέξιμες επιχειρήσεις που δραστηριοποιούνται σε οποιαδήποτε αγορά για λιγότερο από επτά έτη μετά την πρώτη εμπορική τους πώληση·

                                       γ)

                                       60 % για τη χορήγηση χρηματοδότησης επιχειρηματικού κινδύνου σε επιλέξιμες επιχειρήσεις που χρειάζονται μια αρχική επένδυση χρηματοδότησης επιχειρηματικού κινδύνου, η οποία, βάσει επιχειρηματικού σχεδίου που καταρτίζεται για την εισαγωγή νέου προϊόντος ή για τη διείσδυση σε νέα γεωγραφική αγορά, είναι υψηλότερη του 50 % του μέσου ετήσιου κύκλου εργασιών τους κατά τα προηγούμενα πέντε έτη, ή για επακόλουθες επενδύσεις στις επιλέξιμες επιχειρήσεις μετά την επταετή περίοδο από την πρώτη εμπορική τους πώληση.

                                 Ιδιωτική συμμετοχή θεωρούνται εν προκειμένω οι επενδύσεις που πραγματοποιούνται από ιδιωτικούς φορείς.
                           Για τους σκοπούς της συνεπενδυτικής διευκόλυνσης, είναι επιτρεπτή η ενίσχυση στο επίπεδο των τελικών αποδεκτών αν:

                                       α)

                                       είναι επιτρεπτή ενίσχυση για τους ιδιώτες επενδυτές·

                                       β)

                                       η διαχείριση του ενδιάμεσου φορέα χρηματοδότησης γίνεται σε εμπορική βάση και οι χρηματοδοτικές αποφάσεις του είναι ανεξάρτητες και αποσκοπούν στην κερδοφορία·

                                       γ)

                                       τηρείται το ανώτατο όριο συμμετοχής του ιδιωτικού τομέα, όπως ορίζεται στο άρθρο 21 παράγραφος 10 του κανονισμού (ΕΕ) αριθ. 651/2014.

                                 Οι δαπάνες που συνδέονται με την ανάπτυξη των επενδυτικών έργων και οι δαπάνες για τη δέουσα επιμέλεια και για την καθοδήγηση των τελικών αποδεκτών καλύπτονται από τις διαχειριστικές δαπάνες και αμοιβές του ενδιάμεσου φορέα χρηματοδότησης που διαχειρίζεται τη συνεπενδυτική διευκόλυνση.
                           Οι δραστηριότητες που υποστηρίζονται από το ΕΓΤΑΑ διέπονται από τους γενικούς κανόνες για τις κρατικές ενισχύσεις.

                              Επενδυτική πολιτική

                           α)   Εκταμίευση από τη διαχειριστική αρχή ή από το ταμείο χαρτοφυλακίου προς τη συνεπενδυτική διευκόλυνση

                           Μετά την υπογραφή συμφωνίας χρηματοδότησης μεταξύ της διαχειριστικής αρχής ή του ταμείου χαρτοφυλακίου και του ενδιάμεσου φορέα χρηματοδότησης, η αρμόδια διαχειριστική αρχή ή το ταμείο χαρτοφυλακίου μεταβιβάζει τις συνεισφορές από το πρόγραμμα στη συνεπενδυτική διευκόλυνση. Το ποσό της μεταβίβασης καλύπτει τις ανάγκες για επενδύσεις και τις δαπάνες και αμοιβές διαχείρισης. Η μεταβίβαση πραγματοποιείται σε δόσεις.
                           Ο στόχος για τον όγκο των επενδύσεων επιβεβαιώνεται στο πλαίσιο της εκ των προτέρων αξιολόγησης που διενεργείται σύμφωνα με το άρθρο 37 του κανονισμού (ΕΕ) αριθ. 1303/2013.
                           Η επενδυτική πολιτική της συνεπενδυτικής διευκόλυνσης περιλαμβάνει σαφή στρατηγική εξόδου. Η στρατηγική αυτή περιγράφεται στη συμφωνία χρηματοδότησης.
                           β)   Εκταμιεύσεις από τη συνεπενδυτική διευκόλυνση προς τις επιλέξιμες ΜΜΕ

                           Η συνεπενδυτική διευκόλυνση συνεπενδύει από κοινού, εντός προκαθορισμένης περιορισμένης χρονικής περιόδου, με τον ενδιάμεσο φορέα χρηματοδότησης και άλλους ιδιώτες επενδυτές.
                           Για κάθε συμφωνία χωριστά ο επιλεγμένος ενδιάμεσος φορέας χρηματοδότησης μοχλεύει επιπρόσθετα κεφάλαια από τον ενδιάμεσο φορέα χρηματοδότησης ή από φορέα που είναι συνδεδεμένος με τον ενδιάμεσο φορέα χρηματοδότησης για τουλάχιστον 1 % για τους σκοπούς εναρμόνισης των συμφερόντων· και από συνεπενδυτές, δηλαδή ιδιώτες επενδυτές.
                           Οι επενδυτικές αποφάσεις αποσκοπούν στην κερδοφορία. Για να θεωρηθεί ότι η επένδυση αποσκοπεί στην κερδοφορία, πρέπει να πληροί τις ακόλουθες προϋποθέσεις:

                                       i)

                                       ο ενδιάμεσος φορέας χρηματοδότησης συγκροτείται σύμφωνα με την ισχύουσα νομοθεσία και προβλέπει διαδικασία δέουσας επιμέλειας που διασφαλίζει μια εμπορικά υγιή επενδυτική πολιτική που περιλαμβάνει κατάλληλη πολιτική για τη διαφοροποίηση του κινδύνου, με στόχο την επίτευξη οικονομικής βιωσιμότητας και αποδοτικής κλίμακας όσον αφορά την έκταση και το εδαφικό πεδίο εφαρμογής των επενδύσεων χαρτοφυλακίου·

                                       ii)

                                       οι επενδύσεις σε επιλέξιμες ΜΜΕ βασίζονται σε βιώσιμο επιχειρηματικό σχέδιο, το οποίο περιλαμβάνει λεπτομέρειες σχετικά με το προϊόν, τις πωλήσεις και την εξέλιξη της κερδοφορίας και καθορίζει την εκ των προτέρων βιωσιμότητα της επένδυσης·

                                       iii)

                                       υπάρχει σαφής και ρεαλιστική στρατηγική εξόδου για κάθε επένδυση.

                                 Ο ενδιάμεσος φορέας χρηματοδότησης εφαρμόζει συνεπή επενδυτική πολιτική που συμμορφώνεται προς τα ισχύοντα πρότυπα του κλάδου και η οποία είναι ευθυγραμμισμένη προς τα οικονομικά συμφέροντα και τους στόχους πολιτικής της διαχειριστικής αρχής.
                           γ)   Εκταμιεύσεις από τους συνεπενδυτές προς τις επιλέξιμες ΜΜΕ

                           Ο ενδιάμεσος φορέας χρηματοδότησης προβαίνει στον προσδιορισμό, στην εξέταση και στην αξιολόγηση πιθανών συνεπενδύσεων στους τελικούς αποδέκτες καθώς και τυχόν συνεπενδυτών. Ο ενδιάμεσος φορέας χρηματοδότησης διενεργεί αξιολόγηση δέουσας επιμέλειας για κάθε συμφωνία χωριστά. Στο πλαίσιο της δέουσας επιμέλειας αξιολογούνται οι βασικές πτυχές όπως το επιχειρηματικό σχέδιο, η βιωσιμότητα της επένδυσης και η στρατηγική εξόδου. Το επιχειρηματικό σχέδιο περιλαμβάνει λεπτομέρειες σχετικά με την ανάπτυξη του προϊόντος, των πωλήσεων και της κερδοφορίας.
                           Το ποσοστό ιδιωτικής συμμετοχής των επιλέξιμων ΜΜΕ φθάνει το ελάχιστο όριο που καθορίζεται στο άρθρο 21 του κανονισμού (ΕΕ) αριθ. 651/2014.
                           Η συμφωνία συνεπένδυσης μεταξύ του ενδιάμεσου φορέα χρηματοδότησης και των συνεπενδυτών καθορίζει τους όρους και τις προϋποθέσεις για τις επενδύσεις στους τελικούς αποδέκτες και συμμορφώνεται προς το άρθρο 1 παράγραφος 3 του εκτελεστικού κανονισμού (ΕΕ) αριθ. 821/2014 της Επιτροπής (**), αν το εν λόγω άρθρο έχει εφαρμογή.

                              Ταμειακές συνεισφορές στο μέσο χρηματοοικονομικής τεχνικής: ποσό και ποσοστό (λεπτομέρειες προϊόντος)

                           Η συνεπενδυτική διευκόλυνση παρέχει κεφάλαια σε μη εισηγμένες ΜΜΕ οι οποίες πληρούν τουλάχιστον μία από τις ακόλουθες προϋποθέσεις:

                                       α)

                                       οι ΜΜΕ δεν δραστηριοποιούνται σε καμία αγορά·

                                       β)

                                       οι ΜΜΕ δραστηριοποιούνται σε οποιαδήποτε αγορά λιγότερο από επτά έτη μετά την πρώτη εμπορική τους πώληση·

                                       γ)

                                       οι ΜΜΕ χρειάζονται αρχική επένδυση χρηματοδότησης επιχειρηματικού κινδύνου η οποία, βάσει επιχειρηματικού σχεδίου που καταρτίζεται για την εισαγωγή νέου προϊόντος ή για τη διείσδυση σε νέα γεωγραφική αγορά, είναι υψηλότερη του 50 % του μέσου ετήσιου κύκλου εργασιών τους κατά τα προηγούμενα πέντε έτη·

                                       δ)

                                       οι ΜΜΕ χρειάζονται επακόλουθες επενδύσεις σε επιλέξιμες επιχειρήσεις, ακόμη και μετά την επταετή περίοδο από την πρώτη εμπορική τους πώληση.

                                 Το ποσό και το ποσοστό συγχρηματοδότησης ανά συμφωνία καθορίζεται με βάση τουλάχιστον τα ακόλουθα στοιχεία:

                                       α)

                                       το μέγεθος και την εστίαση της συνεπενδυτικής διευκόλυνσης·

                                       β)

                                       τη συμμετοχή συνεπενδυτών·

                                       γ)

                                       την αναμενόμενη καταλυτική επίδραση της συνεπενδυτικής διευκόλυνσης· παραμένοντας εντός των ορίων που καθορίζονται στο άρθρο 21 παράγραφος 10 του κανονισμού (ΕΕ) αριθ. 651/2014.

                                 Τα ποσά που επιστρέφονται στη συνεπενδυτική διευκόλυνση από τις επενδύσεις εντός του χρονικού πλαισίου για επενδύσεις όπως ορίζεται στη συμφωνία χρηματοδότησης πρέπει να επαναχρησιμοποιούνται, όπως προβλέπεται στα άρθρα 44 και 45 του κανονισμού (ΕΕ) αριθ. 1303/2013.
                           Η προνομιακή αμοιβή των ιδιωτών επενδυτών που αφορά αποκλειστικά ασύμμετρο επιμερισμό των κερδών καθορίζεται σύμφωνα με το άρθρο 44 παράγραφος 1 του κανονισμού (ΕΕ) αριθ. 1303/2013 και το άρθρο 21 παράγραφος 13 στοιχείο β) του κανονισμού (ΕΕ) αριθ. 651/2014.

                              Συνεισφορά του προγράμματος στο μέσο χρηματοοικονομικής τεχνικής (δραστηριότητες)

                           Το επενδυτικό χαρτοφυλάκιο που χρηματοδοτείται από τη συνεπενδυτική διευκόλυνση περιλαμβάνει επενδύσεις που πραγματοποιούνται προς όφελος των τελικών αποδεκτών.
                           Τα κριτήρια επιλεξιμότητας για τη συμπερίληψη επενδύσεων στο χαρτοφυλάκιο καθορίζονται σύμφωνα με το δίκαιο της Ένωσης, το πρόγραμμα των ΕΔΕΤ, τους εθνικούς κανόνες επιλεξιμότητας, καθώς και σε συνεργασία με τον ενδιάμεσο φορέα χρηματοδότησης. Ο ενδιάμεσος φορέας χρηματοδότησης προβαίνει σε εύλογη εκτίμηση των χαρακτηριστικών κινδύνου του χαρτοφυλακίου.
                           Η συνεπένδυση πραγματοποιείται στους τελικούς αποδέκτες για την απαιτούμενη περίοδο πριν από την έξοδο σύμφωνα με την επενδυτική πολιτική.

                              Ευθύνη της διαχειριστικής αρχής

                           Η ευθύνη της διαχειριστικής αρχής σε σχέση με το μέσο χρηματοοικονομικής τεχνικής καθορίζεται σύμφωνα με το άρθρο 6 του κατ' εξουσιοδότηση κανονισμού (ΕΕ) αριθ. 480/2014 της Επιτροπής (***).
                           Κατά την εκκαθάριση της συνεπενδυτικής διευκόλυνσης ο ενδιάμεσος φορέας χρηματοδότησης προβαίνει σε διεξοδική αξιολόγηση του κινδύνου των απαιτήσεων έναντι της συνεπενδυτικής διευκόλυνσης και διασφαλίζει ότι τηρούνται τα κατάλληλα ποσά σε δεσμευμένους λογαριασμούς, ώστε να καλύπτονται οι εν λόγω απαιτήσεις.

                              Διάρκεια

                           Η συνεπενδυτική διευκόλυνση έχει ενδεικτική διάρκεια δέκα ετών και μπορεί να παραταθεί με τη συναίνεση της διαχειριστικής αρχής.
                           Η περίοδος της επένδυσης του μέσου χρηματοοικονομικής τεχνικής ορίζεται έτσι ώστε να διασφαλιστεί ότι η συνεισφορά από το πρόγραμμα που αναφέρεται στο άρθρο 42 του κανονισμού (ΕΕ) αριθ. 1303/2013 χρησιμοποιείται για επενδύσεις σε τελικούς αποδέκτες έως τις 31 Δεκεμβρίου 2023.
                           Οι επενδύσεις που πραγματοποιούνται μετά τις 31 Δεκεμβρίου 2020 αξιολογούνται όσον αφορά τη συμμόρφωσή τους προς τους κανόνες για τις κρατικές ενισχύσεις που τίθενται σε ισχύ μετά την ημερομηνία αυτή.

                              Επενδύσεις και επιμερισμός του κινδύνου στο επίπεδο του ενδιάμεσου φορέα χρηματοδότησης (εναρμόνιση συμφερόντων)

                           Η εναρμόνιση συμφερόντων μεταξύ της διαχειριστικής αρχής και του ενδιάμεσου φορέα χρηματοδότησης επιτυγχάνεται μέσω των ακόλουθων:

                                       —

                                       αμοιβών με βάση τις επιδόσεις κατά την έννοια των άρθρων 12 και 13 του κατ' εξουσιοδότηση κανονισμού (ΕΕ) αριθ. 480/2014,

                                       —

                                       αμοιβής του ενδιάμεσου φορέα χρηματοδότησης που αντικατοπτρίζει την τρέχουσα αμοιβή στην αγορά για ανάλογες περιπτώσεις, περιλαμβανομένης της συμμετοχής επί της δημιουργίας υπεραξίας, εάν υπάρχει,

                                       —

                                       συγχρηματοδότησης από τους ιδιώτες συνεπενδυτές στο ελάχιστο επίπεδο σύμφωνα με το άρθρο 21 παράγραφος 10 του κανονισμού (ΕΕ) αριθ. 651/2014,

                                       —

                                       συγχρηματοδότησης από ιδίους πόρους του ενδιάμεσου φορέα χρηματοδότησης ύψους τουλάχιστον 1 % για κάθε συμφωνία υπό τους ίδιους όρους με εκείνους που ισχύουν για τη συνεπενδυτική διευκόλυνση· επιπρόσθετη συνεπένδυση από τον ενδιάμεσο φορέα χρηματοδότησης υπόκειται στους ίδιους όρους με εκείνους που ισχύουν για τη συνεπενδυτική διευκόλυνση,

                                       —

                                       συγχρηματοδότησης από άλλους συνεπενδυτές που πραγματοποιείται υπό τους ίδιους όρους με εκείνους που ισχύουν για τη συνεπενδυτική διευκόλυνση, εκτός αν η εκ των προτέρων αξιολόγηση που αναφέρεται στο άρθρο 37 παράγραφος 2 στοιχείο γ) του κανονισμού (ΕΕ) αριθ. 1303/2013 εκτιμά ότι πρέπει να οριστεί ασύμμετρος επιμερισμός των κερδών μεταξύ των επενδυτών του δημόσιου και του ιδιωτικού τομέα· οι ρυθμίσεις αυτές πρέπει να είναι σύμφωνες με το άρθρο 21 παράγραφος 13 στοιχείο β) του κανονισμού (ΕΕ) αριθ. 651/2014,

                                       —

                                       ο ενδιάμεσος φορέας χρηματοδότησης δεν αναλαμβάνει επενδυτικές δραστηριότητες στο πλαίσιο ενός νέου επενδυτικού φορέα με στόχο το ίδιο είδος τελικών αποδεκτών είτε έως ότου το 75 % των δεσμεύσεων της συνεπενδυτικής διευκόλυνσης έχει επενδυθεί και το υπόλοιπο 25 % έχει δεσμευτεί να επενδυθεί είτε έως το πέρας της περιόδου επένδυσης της συνεπενδυτικής διευκόλυνσης, αν προηγείται χρονικά.

                                 Πριν από οποιαδήποτε επένδυση σε τελικό αποδέκτη από τον επιλεγμένο ενδιάμεσο φορέα χρηματοδότησης ορίζονται διαδικασίες που αποσκοπούν στην αποφυγή σύγκρουσης συμφερόντων μεταξύ του ενδιάμεσου φορέα χρηματοδότησης, των συνεπενδυτών και των επιχειρήσεων που είναι αποδέκτες των επενδύσεων.

                              Επιλέξιμος ενδιάμεσος φορέας χρηματοδότησης και συνεπενδυτές

                           Ο επιλεγμένος ενδιάμεσος φορέας χρηματοδότησης (διαχειριστής της συνεπενδυτικής διευκόλυνσης) είναι ιδιωτικός φορέας που έχει συσταθεί σε διεθνές, εθνικό ή περιφερειακό επίπεδο στα κράτη μέλη. Ο εν λόγω φορέας πρέπει να είναι νομίμως εξουσιοδοτημένος να παρέχει μετοχικό κεφάλαιο σε επιχειρήσεις που είναι εγκατεστημένες στα κράτη μέλη, όπως τα χρηματοπιστωτικά ιδρύματα, ή οποιοσδήποτε άλλος οργανισμός είναι εξουσιοδοτημένος να παρέχει μέσα χρηματοοικονομικής τεχνικής.
                           Ιδιωτικοί φορείς θεωρούνται νομικά πρόσωπα ιδιωτικού δικαίου που ανήκουν σε ιδιώτες ή δημόσιους επενδυτές οι οποίοι επενδύουν με δική τους ευθύνη και από ίδιους πόρους.
                           Η διαχειριστική αρχή και το ταμείο χαρτοφυλακίου πρέπει να τηρούν το δίκαιο της Ευρωπαϊκής Ένωσης κατά την επιλογή των ενδιάμεσων φορέων χρηματοδότησης. Η επιλογή των ενδιάμεσων φορέων χρηματοδότησης είναι ανοικτή, διαφανής και χωρίς διακρίσεις. Η επιλογή των ενδιάμεσων φορέων χρηματοδότησης απαιτεί κατάλληλες ρυθμίσεις επιμερισμού του κινδύνου στην περίπτωση της προνομιακής αμοιβής και τον καθορισμό της πιθανής συμμετοχής επί της δημιουργίας υπεραξίας.
                           Ο ενδιάμεσος φορέας χρηματοδότησης καθορίζει, στο πλαίσιο της επιλογής του, τους όρους και τα κριτήρια για την αξιολόγηση των συνεπενδυτών. Αυτά πρέπει να είναι κατανοητά και διαθέσιμα στους δυνητικούς επενδυτές. Ο ενδιάμεσος φορέας χρηματοδότησης εφαρμόζει αμερόληπτη προσέγγιση για την εξεύρεση συνεπενδυτών και την επένδυση με αυτούς. Η αξιολόγηση των συνεπενδυτών μπορεί να ελέγχεται εκ των υστέρων. Η διαχείριση των ενδιάμεσων φορέων χρηματοδότησης γίνεται σε εμπορική βάση. Η απαίτηση αυτή θεωρείται ότι ικανοποιείται αν πληρούνται οι όροι που προβλέπονται στο άρθρο 21 παράγραφος 15 του κανονισμού (ΕΕ) αριθ. 651/2014.
                           Η συνεπενδυτική διευκόλυνση επιδιώκει να κινητοποιήσει συνεπενδυτές με την εφαρμογή βέλτιστων πρακτικών. Οι συνεπενδυτές είναι μακροπρόθεσμοι ιδιωτικοί επενδυτές οι οποίοι επενδύουν ιδίους πόρους, περιλαμβανομένων των αμοιβαίων κεφαλαίων επιχειρηματικού κινδύνου, των επιχειρηματικών αγγέλων, των ατόμων με μεγάλα περιουσιακά στοιχεία, των οικογενειακών γραφείων ή των εταιρειών με αποδεδειγμένη τεχνογνωσία και επιχειρησιακή ικανότητα.
                           Συνεπενδυτές θεωρούνται όλοι οι επενδυτές οι οποίοι, σύμφωνα με εύλογη εκτίμηση του ενδιάμεσου φορέα χρηματοδότησης, είναι επενδυτές που λειτουργούν σύμφωνα με την αρχή του ιδιώτη επενδυτή στην ελεύθερη οικονομία της αγοράς, ανεξάρτητα από τη νομική φύση τους και το ιδιοκτησιακό καθεστώς τους.
                           Οι συνεπενδυτές και ο ενδιάμεσος φορέας χρηματοδότησης είναι ανεξάρτητοι από τους τελικούς αποδέκτες των επενδύσεων, εκτός αν πρόκειται για επακόλουθες επενδύσεις στους τελικούς αποδέκτες που αποτελούν ήδη μέρος της συνεπενδυτικής διευκόλυνσης.

                              Επιλεξιμότητα των τελικών αποδεκτών

                           Οι τελικοί αποδέκτες είναι επιλέξιμοι βάσει του ενωσιακού και του εθνικού δικαίου, του αντίστοιχου προγράμματος των ΕΔΕΤ, της συμφωνίας χρηματοδότησης και με τον όρο που αναφέρεται στο άρθρο 21 παράγραφος 5 του κανονισμού (ΕΕ) αριθ. 651/2014. Οι τελικοί αποδέκτες πληρούν, κατά την ημερομηνία υπογραφής της επένδυσης, τα ακόλουθα κριτήρια επιλεξιμότητας:

                                       α)

                                       είναι πολύ μικρές, μικρές ή μεσαίες επιχειρήσεις (“ΜΜΕ”, συμπεριλαμβανομένων των ανεξάρτητων επιχειρηματιών / αυτοαπασχολούμενων προσώπων) σύμφωνα με τον ορισμό της σύστασης 2003/361/ΕΚ της Επιτροπής (****)·

                                       β)

                                       δεν εξαιρούνται από τα άρθρα 1 παράγραφοι 2 έως 5 του κανονισμού (ΕΕ) αριθ. 651/2014·

                                       γ)

                                       δεν υπάγονται σε έναν ή περισσότερους τομείς στους οποίους επιβάλλονται περιορισμοί (*****)·

                                       δ)

                                       δεν είναι προβληματικές επιχειρήσεις όπως αυτές ορίζονται στο άρθρο 2 παράγραφος 18 του κανονισμού (ΕΕ) αριθ. 651/2014·

                                       ε)

                                       δεν είναι σε αδυναμία πληρωμών στο πλαίσιο άλλου δανείου ή χρονομίσθωσης που χορηγείται είτε από ενδιάμεσο φορέα χρηματοδότησης είτε από άλλο χρηματοδοτικό οργανισμό βάσει των ελέγχων που διενεργούνται σύμφωνα με τις εσωτερικές κατευθυντήριες γραμμές του ενδιάμεσου φορέα χρηματοδότησης και την πάγια πιστωτική πολιτική·

                                       στ)

                                       είναι εγκατεστημένοι και δραστηριοποιούνται στην οικεία περιφέρεια/δικαιοδοσία σύμφωνα με το πρόγραμμα των ΕΔΕΤ·

                                       ζ)

                                       για λόγους που συνδέονται με τις κρατικές ενισχύσεις, δεν πραγματοποιούνται επενδύσεις σε εισηγμένες εταιρείες (οι ΜΜΕ που είναι καταχωρισμένες σε εναλλακτική πλατφόρμα συναλλαγών δεν θεωρούνται εισηγμένες για τους σκοπούς του παρόντος μέσου)·

                                       η)

                                       δεν είναι αποδέκτες επενδύσεων αντικατάστασης (συμπεριλαμβανομένων της εξαγοράς ή της συμμετοχής)·

                                       θ)

                                       συμμορφώνονται προς τα άρθρα 10 και 11 του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου (******), αν είναι ΜΜΕ που δραστηριοποιούνται στον τομέα της αλιείας και της υδατοκαλλιέργειας.

                              Χαρακτηριστικά του προϊόντος για τους τελικούς αποδέκτες

                           Το ποσό και τα ποσοστά της συνεπενδυτικής διευκόλυνσης ευθυγραμμίζονται με τα αποτελέσματα της εκ των προτέρων αξιολόγησης που αναφέρεται στο άρθρο 37 παράγραφος 2 του κανονισμού (ΕΕ) αριθ. 1303/2013 και συμμορφώνονται προς τον κανονισμό (ΕΕ) αριθ. 651/2014.
                           Ο ενδιάμεσος φορέας χρηματοδότησης επενδύει σε ΜΜΕ με τη μορφή επενδύσεων μετοχικού κεφαλαίου ή οιονεί μετοχικού κεφαλαίου που συγχρηματοδοτούνται από τη δημόσια συνεισφορά του προγράμματος, τις συνεισφορές του ίδιου του ενδιάμεσου φορέα χρηματοδότησης και τις συνεισφορές των συνεπενδυτών (η ιδιωτική συνεισφορά μπορεί να συμπεριλαμβάνεται για συγχρηματοδότηση από τα ΕΔΕΤ ως ιδιωτική συνεισφορά του προγράμματος) βάσει συμφωνίας συνεπένδυσης που υπογράφεται μεταξύ του ενδιάμεσου φορέα χρηματοδότησης και των συνεπενδυτών. Τέτοιες επενδύσεις της συνεπενδυτικής διευκόλυνσης συμβάλλουν στην επίτευξη του στόχου του προγράμματος των ΕΔΕΤ.
                           Η συνολική επένδυση (δηλαδή ένας ή περισσότεροι κύκλοι επενδύσεων, συμπεριλαμβανομένων των επακόλουθων επενδύσεων) που συνδυάζει δημόσιους και ιδιωτικούς πόρους δεν υπερβαίνει το ποσό των 15 000 000  ευρώ ανά επιλέξιμο τελικό αποδέκτη, όπως ορίζεται στο άρθρο 21 παράγραφος 9 του κανονισμού (ΕΕ) αριθ. 651/2014. Η συνολική επιτρεπόμενη επένδυση ανά επιλέξιμο τελικό αποδέκτη επαληθεύεται με τη συμπερίληψη επενδύσεων χρηματοδότησης επιχειρηματικού κινδύνου που πραγματοποιούνται στο πλαίσιο άλλων μέτρων χρηματοδότησης επιχειρηματικού κινδύνου.

                              Υποβολή εκθέσεων και επιδιωκόμενα αποτελέσματα

                           Ο ενδιάμεσος φορέας χρηματοδότησης υποβάλλει στη διαχειριστική αρχή ή στο ταμείο χαρτοφυλακίου, τουλάχιστον σε τριμηνιαία βάση, ενημερωτική έκθεση τυποποιημένης μορφής και εμβέλειας.
                           Η έκθεση περιλαμβάνει όλα τα στοιχεία που είναι σημαντικά για τη διαχειριστική αρχή ώστε να συμμορφώνεται προς το άρθρο 46 του κανονισμού (ΕΕ) αριθ. 1303/2013.
                           Τα κράτη μέλη τηρούν επίσης τις υποχρεώσεις τους υποβολής εκθέσεων και διαφάνειας σύμφωνα με τον κανονισμό (ΕΕ) αριθ. 651/2014.
                           Οι δείκτες εναρμονίζονται με τους ειδικούς στόχους της αντίστοιχης προτεραιότητας του προγράμματος των ΕΔΕΤ από το οποίο χρηματοδοτείται το μέσο χρηματοοικονομικής τεχνικής και με τα αναμενόμενα αποτελέσματα της εκ των προτέρων αξιολόγησης. Οι εν λόγω δείκτες μετρώνται και περιλαμβάνονται σε έκθεση που υποβάλλεται τουλάχιστον ανά τρίμηνο για τη συνεπενδυτική διευκόλυνση και ευθυγραμμίζονται κατ' ελάχιστον με τις απαιτήσεις του κανονισμού (ΕΕ) αριθ. 1303/2013. Επιπλέον των κοινών δεικτών του άξονα προτεραιότητας του προγράμματος των ΕΔΕΤ, άλλοι δείκτες είναι:

                                       α)

                                       το ποσό που επενδύεται σε ΜΜΕ (με ανάλυση)·

                                       β)

                                       ο αριθμός των χρηματοδοτούμενων ΜΜΕ·

                                       γ)

                                       η αξία των χρηματοδοτούμενων επενδύσεων·

                                       δ)

                                       τα κέρδη ή οι ζημίες που προκύπτουν από την επένδυση (κατά περίπτωση)·

                                       ε)

                                       ο αριθμός εργαζομένων σε “επένδυση” και “ο αριθμός εργαζομένων” σε “έξοδο” στις στηριζόμενες ΜΜΕ.

                              Εκτίμηση του οικονομικού οφέλους από τη συνεισφορά του προγράμματος

                           Η χρηματοδοτική στήριξη της δημόσιας συνεισφοράς του προγράμματος προς το μέσο μεταβιβάζεται στους τελικούς αποδέκτες. Η αρχή αυτή αποτυπώνεται στη συμφωνία χρηματοδότησης μεταξύ της διαχειριστικής αρχής ή του ταμείου χαρτοφυλακίου και του ενδιάμεσου φορέα χρηματοδότησης.

               ΠΑΡΑΡΤΗΜΑ VI

                  ΤΑΜΕΙΟ ΑΣΤΙΚΗΣ ΑΝΑΠΤΥΞΗΣ

                  Σχηματική αναπαράσταση της αρχής του ταμείου αστικής ανάπτυξης

                  Όροι και προϋποθέσεις για το ταμείο αστικής ανάπτυξης

                              Διάρθρωση του μέσου χρηματοοικονομικής τεχνικής

                           Το ταμείο αστικής ανάπτυξης (εφεξής “ΤΑΑ”) λαμβάνει τη μορφή ταμείου δανειοδότησης υπό τη διαχείριση ενός ενδιάμεσου φορέα χρηματοδότησης με συνεισφορές από το πρόγραμμα, τον ενδιάμεσο φορέα χρηματοδότησης και συνεπενδυτές, με σκοπό τη χρηματοδότηση νεοεκδοθέντων δανείων για έργα αστικής ανάπτυξης.
                           Το ΤΑΑ καθίσταται διαθέσιμο στο πλαίσιο πράξης η οποία εντάσσεται στον άξονα προτεραιότητας που καθορίζεται στο πρόγραμμα που συγχρηματοδοτείται από τα ευρωπαϊκά διαρθρωτικά και επενδυτικά ταμεία (ΕΔΕΤ) και ορίζεται στο πλαίσιο της εκ των προτέρων αξιολόγησης που απαιτείται στον κανονισμό (ΕΕ) αριθ. 1303/2013.

                              Στόχοι του μέσου

                           Στόχοι του μέσου είναι οι ακόλουθοι:

                                       1)

                                       Συνδυασμός πόρων από το πρόγραμμα των ΕΔΕΤ, τον ενδιάμεσο φορέα χρηματοδότησης και τους συνεπενδυτές με σκοπό τη στήριξη της χρηματοδότησης έργων αστικής ανάπτυξης.

                                       2)

                                       Υλοποίηση έργων αστικής ανάπτυξης σε ενισχυόμενες περιοχές που προσδιορίζονται σε εγκεκριμένο χάρτη περιφερειακών ενισχύσεων για την περίοδο από την 1η Ιουλίου 2014 έως τις 31 Δεκεμβρίου 2020 κατ' εφαρμογή των στοιχείων α) και γ) του άρθρου 107 παράγραφος 3 της Συνθήκης με ευκολότερη πρόσβαση στη χρηματοδότηση έργων με κεφάλαια που διατίθενται με προνομιακούς όρους. Οι επενδύσεις αυτές πραγματοποιούνται εντός του πεδίου εφαρμογής του κανονισμού (ΕΕ) αριθ. 651/2014.

                                 Οι στόχοι συνδέονται με τους ακόλουθους όρους:
                           Το ΤΑΑ είναι μέρος της υλοποίησης των παρεμβάσεων που προβλέπονται σε μια ολοκληρωμένη προσέγγιση για την ανάπτυξη στρατηγικής για βιώσιμη αστική ανάπτυξη.
                           Η συνεισφορά από το πρόγραμμα των ΕΔΕΤ στον ενδιάμεσο φορέα χρηματοδότησης δεν παραγκωνίζει τη διαθέσιμη χρηματοδότηση από άλλους δημόσιους ή ιδιωτικούς επενδυτές.
                           Το πρόγραμμα των ΕΔΕΤ παρέχει χρηματοδότηση στον ενδιάμεσο φορέα χρηματοδότησης, ώστε να συγκροτήσει χαρτοφυλάκιο δανείων για έργα αστικής ανάπτυξης. Το πρόγραμμα συμμετέχει επίσης στις ζημίες και στην αθέτηση υποχρεώσεων, στα έσοδα και στις ανακτήσεις των δανείων του ΤΑΑ στο εν λόγω χαρτοφυλάκιο για κάθε δάνειο χωριστά.
                           Η συγχρηματοδότηση του προγράμματος των ΕΔΕΤ παρέχεται με ένα από τα ακόλουθα: τη συνεισφορά του προγράμματος από τη διαχειριστική αρχή, τη συνεισφορά του ενδιάμεσου φορέα χρηματοδότησης και τις συνεισφορές των συνεπενδυτών στο επίπεδο των συνεπενδύσεων του ταμείου, των συνεπενδύσεων μέσω δανείων σε έργα αστικής ανάπτυξης και των συνεπενδύσεων από άλλους συνεπενδυτές.
                           Στην περίπτωση διάρθρωσης ταμείου χαρτοφυλακίου, το ταμείο χαρτοφυλακίου μεταβιβάζει τη συνεισφορά από το πρόγραμμα των ΕΔΕΤ στον ενδιάμεσο φορέα χρηματοδότησης.
                           Επιπλέον της συνεισφοράς από το πρόγραμμα των ΕΔΕΤ, το ταμείο χαρτοφυλακίου δύναται να παρέχει ιδίους πόρους, οι οποίοι συνδυάζονται με τους πόρους του ενδιάμεσου φορέα χρηματοδότησης. Στην περίπτωση αυτή το ταμείο χαρτοφυλακίου αναλαμβάνει μέρος του επιμερισμού των κινδύνων μεταξύ των συνεισφορών στο χαρτοφυλάκιο δανείων. Το άρθρο 16 του κανονισμού (ΕΕ) αριθ. 651/2014 θα πρέπει να εφαρμόζεται αν οι πόροι που χορηγούνται από το ταμείο χαρτοφυλακίου συνιστούν κρατικούς πόρους ή συνδυάζονται με άλλους κρατικούς πόρους.

                              Σχέδιο αστικής ανάπτυξης

                           Το σχέδιο αστικής ανάπτυξης αποτελεί μέρος της υλοποίησης των παρεμβάσεων που προβλέπονται σε μια ολοκληρωμένη προσέγγιση για την ανάπτυξη στρατηγικής για βιώσιμη αστική ανάπτυξη που συμβάλλει στην επίτευξη των στόχων που ορίζονται εν προκειμένω.
                           Επιπλέον, όλα τα έργα αστικής ανάπτυξης ικανοποιούν τις ακόλουθες παραμέτρους:
                           Οικονομική βιωσιμότητα:

                                       —

                                       Τα έργα αστικής ανάπτυξης βασίζονται σε ένα επιχειρηματικό μοντέλο που περιλαμβάνει εκτίμηση των ταμιακών ροών και απευθύνεται σε δυνητικούς ιδιώτες επενδυτές.

                                       —

                                       Τα έργα αστικής ανάπτυξης είναι διαρθρωμένα κατά τρόπο που να δημιουργούν έσοδα ή να μειώνουν τις δαπάνες επαρκώς ώστε να επιτυγχάνεται η εξόφληση του δανείου που λαμβάνεται από το ΤΑΑ, καθώς και κατά τρόπο ώστε οποιεσδήποτε κρατικές ενισχύσεις να ορίζονται στο ελάχιστο ποσό που είναι απαραίτητο για την υλοποίηση του έργου χωρίς να υπάρξει στρέβλωση του ανταγωνισμού. Τα έργα έχουν εσωτερικό συντελεστή απόδοσης (ΕΣΕ) που δεν είναι επαρκής για την προσέλκυση χρηματοδότησης σε καθαρά εμπορική βάση.

                                 Στρατηγική ευθυγράμμιση:

                                       —

                                       Τα έργα αστικής ανάπτυξης αποτελούν μέρος μιας ολοκληρωμένης στρατηγικής για βιώσιμη αστική ανάπτυξη και έχουν το δυναμικό για την προσέλκυση πρόσθετης χρηματοδότησης από άλλους δημόσιους και ιδιώτες επενδυτές.

                                       —

                                       Τα έργα αστικής ανάπτυξης συνάδουν με τους στόχους και τις παρεμβάσεις από το πρόγραμμα των ΕΔΕΤ και συμβάλλουν στην επίτευξη των σχετικών δεικτών απόδοσης του προγράμματος των ΕΔΕΤ.

                                       —

                                       Τα έργα αστικής ανάπτυξης πραγματοποιούνται στην οικεία περιφέρεια/δικαιοδοσία και συμβάλλουν στην επίτευξη των στόχων (συμπεριλαμβανομένων των ποσοτικών αποτελεσμάτων) που ορίζονται στο πρόγραμμα των ΕΔΕΤ.

                                 Οι ακόλουθες επενδυτικές προτεραιότητες μπορούν να υποστηρίζονται από το ΤΑΑ:

                                       —

                                       επενδύσεις σε στρατηγικές χαμηλών εκπομπών διοξειδίου του άνθρακα,

                                       —

                                       επενδύσεις για τη διασφάλιση της ανθεκτικότητας στις καταστροφές,

                                       —

                                       επενδύσεις για την προσαρμογή στην κλιματική αλλαγή,

                                       —

                                       επενδύσεις για τη βελτίωση του αστικού περιβάλλοντος, συμπεριλαμβανομένων της αναζωογόνησης υποβαθμισμένων βιομηχανικών περιοχών και της μείωσης της ατμοσφαιρικής ρύπανσης,

                                       —

                                       επενδύσεις στον τομέα της βιώσιμης αστικής κινητικότητας,

                                       —

                                       επενδυτική στήριξη για αυτοαπασχόληση και δημιουργία επιχειρήσεων,

                                       —

                                       επενδύσεις σε υποδομές για δημόσιες επιχειρήσεις απασχόλησης,

                                       —

                                       επενδύσεις στον τομέα της υγείας και της κοινωνικής πρόνοιας, σε υποδομές, Ε&Α ή καινοτόμες υπηρεσίες, που συμβάλλουν στην τοπική ανάπτυξη και στη μετάβαση από την ιδρυματική στην κοινοτική και σε πρωτογενείς μορφές υγειονομικής περίθαλψης, καθώς και στη βελτίωση της πρόσβασης σε υπηρεσίες υγείας και σε κοινωνικές υπηρεσίες,

                                       —

                                       επενδύσεις στη φυσική και οικονομική αναζωογόνηση υποβαθμισμένων αστικών και αγροτικών κοινοτήτων,

                                       —

                                       επενδύσεις για τη διατήρηση, προστασία, προαγωγή και ανάπτυξη της πολιτιστικής κληρονομιάς,

                                       —

                                       επενδύσεις στην τριτοβάθμια εκπαίδευση, συμπεριλαμβανομένης της συνεργασίας με τις επιχειρήσεις,

                                       —

                                       επενδύσεις στην ανάπτυξη ΤΠΕ.

                              Ύπαρξη κρατικής ενίσχυσης

                           Οι επενδύσεις θεωρούνται συμβατές με την εσωτερική αγορά και απαλλάσσονται από την υποχρέωση κοινοποίησης, εφόσον πληρούνται οι προϋποθέσεις του άρθρου 16 του κανονισμού (ΕΕ) αριθ. 651/2014.
                           Η ύπαρξη κρατικής ενίσχυσης αξιολογείται στο επίπεδο του ταμείου χαρτοφυλακίου, του ενδιάμεσου φορέα χρηματοδότησης, των ιδιωτών επενδυτών και των τελικών αποδεκτών. Σε αυτό το πλαίσιο, ο ενδιάμεσος φορέας χρηματοδότησης και το ταμείο χαρτοφυλακίου πληρούν τις ακόλουθες προϋποθέσεις:

                                       α)

                                       οι δαπάνες και οι αμοιβές διαχείρισης του ενδιάμεσου φορέα χρηματοδότησης και του ταμείου χαρτοφυλακίου αντικατοπτρίζουν την τρέχουσα αμοιβή στην αγορά σε παρόμοιες περιπτώσεις, πράγμα που συμβαίνει όταν η επιλογή του τελευταίου έχει γίνει με ανοικτή, διαφανή και άνευ διακρίσεων διαδικασία υποβολής προσφορών ή αν η αμοιβή είναι εναρμονισμένη με τα άρθρα 12 και 13 του κατ' εξουσιοδότηση κανονισμού (ΕΕ) αριθ. 480/2014 και δεν παρέχονται άλλα πλεονεκτήματα από το κράτος. Όταν το ταμείο χαρτοφυλακίου απλώς μεταβιβάζει τη συνεισφορά των ΕΔΕΤ στον ενδιάμεσο φορέα χρηματοδότησης και έχει αποστολή δημόσιου συμφέροντος και, επιπλέον, δεν ασκεί καμία εμπορική δραστηριότητα κατά την εφαρμογή του μέτρου και δεν συνεπενδύει με ιδίους πόρους —ως εκ τούτου, δεν θεωρείται δικαιούχος ενίσχυσης—, αρκεί ότι το ταμείο χαρτοφυλακίου δεν υπεραποζημιώνεται·

                                       β)

                                       η ιδιωτική συνεισφορά σε κάθε έργο αστικής ανάπτυξης δεν είναι χαμηλότερη από το 30 % της συνολικής χρηματοδότησης που παρέχεται σύμφωνα με το άρθρο 16 παράγραφος 6 του κανονισμού (ΕΕ) αριθ. 651/2014·

                                       γ)

                                       Η διαχείριση του ΤΑΑ γίνεται σε εμπορική βάση και διασφαλίζει τη λήψη αποφάσεων χρηματοδότησης που αποσκοπούν στην κερδοφορία.

                                 Ιδιωτική συνεισφορά θεωρούνται εν προκειμένω οι επενδύσεις που πραγματοποιούνται από ιδιωτικούς φορείς.
                           Οι δαπάνες της δέουσας επιμέλειας για τα έργα αστικής ανάπτυξης καλύπτονται από τις δαπάνες και τις αμοιβές διαχείρισης του ενδιάμεσου φορέα χρηματοδότησης που διαχειρίζεται το ΤΑΑ.
                           Η προνομιακή αμοιβή (ασύμμετροι όροι για ρυθμίσεις επιμερισμού του κινδύνου) για το ταμείο χαρτοφυλακίου, η συνεισφορά του ενδιάμεσου φορέα χρηματοδότησης και οι συνεισφορές των συνεπενδυτών σε επίπεδο χρηματοδότησης και σε επίπεδο έργων με τη μορφή δανείων, αν υπάρχουν, καθορίζονται σύμφωνα με το άρθρο 44 παράγραφος 1 του κανονισμού (ΕΕ) αριθ. 1303/2013 στοιχεία β) και γ) και το άρθρο 16 παράγραφος 8 του κανονισμού (ΕΕ) αριθ. 651/2014, όπως εξειδικεύονται περαιτέρω στο πλαίσιο της τιμολογιακής πολιτικής.
                           Δεν είναι δυνατόν να υπάρχουν ασύμμετροι όροι για τους άλλους συνεπενδυτές σε επίπεδο έργου, δεδομένου ότι οι συνεισφορές τους δεν επενδύονται σε δάνεια και εκτός ΤΑΑ.

                              Δανειοδοτική πολιτική

                           α)   Εκταμίευση από τη διαχειριστική αρχή ή από το ταμείο χαρτοφυλακίου προς τον ενδιάμεσο φορέα χρηματοδότησης

                           Μετά την υπογραφή συμφωνίας χρηματοδότησης μεταξύ της διαχειριστικής αρχής ή του ταμείου χαρτοφυλακίου και του ενδιάμεσου φορέα χρηματοδότησης, η αρμόδια διαχειριστική αρχή ή το ταμείο χαρτοφυλακίου μεταβιβάζει δημόσιες συνεισφορές από το πρόγραμμα στον ενδιάμεσο φορέα χρηματοδότησης, ο οποίος καταθέτει τις εν λόγω συνεισφορές στο ΤΑΑ. Η μεταβίβαση πραγματοποιείται σε δόσεις και σύμφωνα με τα ανώτατα όρια του άρθρο 41 του κανονισμού (ΕΕ) αριθ. 1303/2013.
                           Το στοχευόμενο ύψος της δανειοδότησης και το εύρος τιμών του επιτοκίου επιβεβαιώνονται στο πλαίσιο της εκ των προτέρων αξιολόγησης σύμφωνα με το άρθρο 37 του κανονισμού (ΕΕ) αριθ. 1303/2013 και λαμβάνονται υπόψη για τον καθορισμό της φύσης του μέσου (ανακυκλούμενο ή μη ανακυκλούμενο μέσο).
                           β)   Δημιουργία χαρτοφυλακίου δανείων

                           Ο ενδιάμεσος φορέας χρηματοδότησης υποχρεούται να δημιουργήσει εντός προκαθορισμένης περιορισμένης χρονικής περιόδου χαρτοφυλάκιο αποδεκτών δανείων για έργα αστικής ανάπτυξης επιπλέον των υφιστάμενων δανειοδοτικών δραστηριοτήτων του, το οποίο χρηματοδοτείται εν μέρει από τα κεφάλαια που εκταμιεύονται στο πλαίσιο του προγράμματος με το ποσοστό επιμερισμού του κινδύνου που προβλέπεται στη συμφωνία χρηματοδότησης.
                           Ο ενδιάμεσος φορέας χρηματοδότησης εφαρμόζει συνεπή δανειοδοτική πολιτική βάσει μιας συμφωνημένης επενδυτικής στρατηγικής που επιτρέπει την υγιή διαχείριση του χαρτοφυλακίου πιστώσεων, τηρώντας παράλληλα τα ισχύοντα πρότυπα του κλάδου και παραμένοντας σε εναρμόνιση με τα οικονομικά συμφέροντα της διαχειριστικής αρχής και με τους στόχους πολιτικής. Η επενδυτική στρατηγική ορίζεται στο πλαίσιο της ολοκληρωμένης στρατηγικής για βιώσιμη αστική ανάπτυξη, των στοχευμένων τομέων και των επιλέξιμων δαπανών.
                           Ο προσδιορισμός, η επιλογή, η δέουσα επιμέλεια, η τεκμηρίωση και η διεκπεραίωση των δανείων προς τους τελικούς αποδέκτες πραγματοποιούνται από τον ενδιάμεσο φορέα χρηματοδότησης σύμφωνα με τις πάγιες διαδικασίες του και τηρουμένων των αρχών που ορίζονται στην αντίστοιχη συμφωνία χρηματοδότησης.
                           Στην περίπτωση συνεπενδυτών που χορηγούν δάνεια για έργα αστικής ανάπτυξης, θα πρέπει να υπογράφεται συμφωνία συνεπένδυσης μεταξύ του ενδιάμεσου φορέα χρηματοδότησης και των συνεπενδυτών που χορηγούν δάνειο απευθείας για ένα έργο αστικής ανάπτυξης. Η εν λόγω συμφωνία καθορίζει τους όρους και τις προϋποθέσεις για τις επενδύσεις στους τελικούς αποδέκτες και συμμορφώνεται προς το άρθρο 1 παράγραφος 3 του εκτελεστικού κανονισμού (ΕΕ) αριθ. 821/2014 της Επιτροπής (*******), αν το εν λόγω άρθρο έχει εφαρμογή. Η εν λόγω συμφωνία συνεπένδυσης καθορίζει τους όρους για τυχόν ρυθμίσεις επιμερισμού του κινδύνου.
                           γ)   Επαναχρησιμοποίηση πόρων που επιστρέφονται στο μέσο χρηματοοικονομικής τεχνικής

                           Οι πόροι που επιστρέφονται στο μέσο χρηματοοικονομικής τεχνικής είτε επαναχρησιμοποιούνται στο πλαίσιο του ίδιου μέσου χρηματοοικονομικής τεχνικής (ανακυκλούμενοι πόροι στο πλαίσιο του ίδιου μέσου χρηματοοικονομικής τεχνικής) είτε, αφού επιστραφούν στη διαχειριστική αρχή ή στο ταμείο χαρτοφυλακίου, χρησιμοποιούνται σύμφωνα με τις διατάξεις των άρθρων 44 και 45 του κανονισμού (ΕΕ) αριθ. 1303/2013.
                           Αυτή η προσέγγιση των ανακυκλούμενων πόρων, όπως αναφέρεται στα άρθρα 44 και 45 του κανονισμού (ΕΕ) αριθ. 1303/2013, συμπεριλαμβάνεται στη συμφωνία χρηματοδότησης.
                           Όταν ανακυκλούνται πόροι στο πλαίσιο του ίδιου μέσου χρηματοοικονομικής τεχνικής, τα ποσά που αποδίδονται στη στήριξη των ΕΔΕΤ και επιστρέφονται και/ή ανακτώνται από τον ενδιάμεσο φορέα χρηματοδότησης από δάνεια προς τους τελικούς αποδέκτες εντός του χρονοδιαγράμματος των επενδύσεων καθίστανται διαθέσιμα για νέα χρήση στο πλαίσιο του ίδιου μέσου χρηματοοικονομικής τεχνικής.
                           Εναλλακτικά, αν πραγματοποιούνται άμεσες επιστροφές στη διαχειριστική αρχή ή στο ταμείο χαρτοφυλακίου, οι επιστροφές πραγματοποιούνται σε τακτική βάση αντικατοπτρίζοντας i) εξοφλήσεις αρχικού κεφαλαίου ii) τυχόν ανακτηθέντα ποσά και ζημίες που επιφέρουν μειώσεις των δανείων και iii) καταβολές επιτοκίων. Οι εν λόγω πόροι πρέπει να χρησιμοποιούνται σύμφωνα με τα άρθρα 44 και 45 του κανονισμού (ΕΕ) αριθ. 1303/2013.
                           δ)   Ανάκτηση ζημιών

                           Ο ενδιάμεσος φορέας χρηματοδότησης λαμβάνει μέτρα ανάκτησης για κάθε μη εξυπηρετούμενο δάνειο χρηματοδοτούμενο από το ΤΑΑ σύμφωνα με τις εσωτερικές κατευθυντήριες γραμμές και διαδικασίες του.
                           Τα ποσά που ανακτώνται από τον ενδιάμεσο φορέα χρηματοδότησης (μετά την αφαίρεση τυχόν εξόδων ανάκτησης και εκτέλεσης, αν υπάρχουν) κατανέμονται μεταξύ του ενδιάμεσου φορέα χρηματοδότησης, της διαχειριστικής αρχής και του ταμείου χαρτοφυλακίου.
                           ε)   Τόκοι και άλλα έσοδα

                           Οι τόκοι και άλλα έσοδα που ανακύπτουν από τη στήριξη που παρέχεται από τα ΕΔΕΤ στο μέσο χρηματοοικονομικής τεχνικής χρησιμοποιούνται όπως προβλέπεται στο άρθρο 43 του κανονισμού (ΕΕ) αριθ. 1303/2013.

                              Τιμολογιακή πολιτική

                           Όταν προτείνει τον τρόπο τιμολόγησής του, ο ενδιάμεσος φορέας χρηματοδότησης μειώνει τις συνολικές απαιτήσεις εξασφαλίσεων και το επιτόκιο που χρεώνεται για κάθε δάνειο που συμπεριλαμβάνεται στο χαρτοφυλάκιο, στην κατανομή των πόρων που χορηγούνται από τη δημόσια συνεισφορά του προγράμματος και τις ρυθμίσεις επιμερισμού του κινδύνου.
                           Η τιμολογιακή πολιτική περιλαμβάνει τουλάχιστον τα ακόλουθα στοιχεία:

                                       1)

                                       Το επιτόκιο που αφορά τη συμμετοχή του ενδιάμεσου φορέα χρηματοδότησης ορίζεται με βάση το επιτόκιο της αγοράς (δηλαδή σύμφωνα με την πολιτική που ασκεί ο ενδιάμεσος φορέας χρηματοδότησης).

                                       2)

                                       Το συνολικό επιτόκιο, το οποίο προβλέπεται για τα δάνεια στα επιλέξιμα έργα αστικής ανάπτυξης που συμπεριλαμβάνονται στο χαρτοφυλάκιο, πρέπει να μειώνεται αναλογικά προς την κατανομή των πόρων που χορηγούνται από τη δημόσια συνεισφορά του προγράμματος. Στη μείωση αυτή λαμβάνονται υπόψη οι αμοιβές που χρεώνει ενδεχομένως η διαχειριστική αρχή στο πλαίσιο της συνεισφοράς του προγράμματος και οι ρυθμίσεις επιμερισμού του κινδύνου.

                                       3)

                                       Η τιμολογιακή πολιτική παραμένει σταθερή κατά τη διάρκεια της περιόδου επιλεξιμότητας.

                              Συνεισφορά του προγράμματος στο μέσο χρηματοοικονομικής τεχνικής: ποσό και ποσοστό (λεπτομέρειες προϊόντος)

                           Το πραγματικό ποσοστό επιμερισμού του κινδύνου, η δημόσια συνεισφορά του προγράμματος, η προνομιακή αμοιβή και το επιτόκιο των δανείων βασίζονται στα πορίσματα της εκ των προτέρων αξιολόγησης και ορίζονται κατά τρόπον ώστε να διασφαλίζεται ότι τα οφέλη για τους τελικούς αποδέκτες συνάδουν με το άρθρο 16 παράγραφος 8 στοιχείο β) του κανονισμού (ΕΕ) αριθ. 651/2014.
                           Το μέγεθος του στοχευόμενου χαρτοφυλακίου του ΤΑΑ καθορίζεται βάσει της εκ των προτέρων αξιολόγησης, στην οποία αιτιολογείται η παρεχόμενη στήριξη στο μέσο χρηματοοικονομικής τεχνικής σύμφωνα με το άρθρο 37 του κανονισμού (ΕΕ) αριθ. 1303/2013, και λαμβάνει υπόψη την προσέγγιση των ανακυκλούμενων πόρων του μέσου, κατά περίπτωση.
                           Η κατανομή του ΤΑΑ και το ποσοστό επιμερισμού του κινδύνου καθορίζονται κατά τρόπον ώστε να καλύπτεται το κενό που προσδιορίζεται στην εκ των προτέρων αξιολόγηση και είναι σύμφωνα με τους όρους που προβλέπονται στο παρόν παράρτημα.
                           Το ελάχιστο ποσοστό συγχρηματοδότησης που συμφωνείται με τον ενδιάμεσο φορέα χρηματοδότησης ορίζεται για κάθε επιλέξιμο δάνειο που συμπεριλαμβάνεται στο χαρτοφυλάκιο, αντιστοιχεί δε στο μέγιστο μερίδιο του βασικού κεφαλαίου του επιλέξιμου δανείου που χρηματοδοτείται από το πρόγραμμα. Το ποσοστό επιμερισμού του κινδύνου που συμφωνείται με τον ενδιάμεσο φορέα χρηματοδότησης καθορίζει το μέρος των ζημιών που πρέπει να επιμερίζονται μεταξύ του ενδιάμεσου φορέα χρηματοδότησης, των συνεπενδυτών (σε επίπεδο χρηματοδότησης και σε επίπεδο έργων) και της συνεισφοράς του προγράμματος σε περίπτωση απουσίας οποιασδήποτε άλλης ρύθμισης.
                           Οι λεπτομερείς όροι και οι προϋποθέσεις για χρηματοδότηση από το ΤΑΑ καθορίζονται πριν από την πραγματοποίηση επενδύσεων για κάθε έργο αστικής ανάπτυξης με βάση τις οικονομικές προβλέψεις για το σχέδιο αστικής ανάπτυξης και επαληθεύονται από τον ενδιάμεσο φορέα χρηματοδότησης.

                              Συνεισφορά του προγράμματος στο μέσο χρηματοοικονομικής τεχνικής (δραστηριότητες)

                           Το χαρτοφυλάκιο των πράξεων που χρηματοδοτούνται από το ΤΑΑ περιλαμβάνει δάνεια για έργα αστικής ανάπτυξης.
                           Τα κριτήρια επιλεξιμότητας για συμπερίληψη στο χαρτοφυλάκιο ορίζονται σύμφωνα με το δίκαιο της Ένωσης, το πρόγραμμα των ΕΔΕΤ, τους εθνικούς κανόνες επιλεξιμότητας, την επενδυτική στρατηγική (μέρος της ολοκληρωμένης προσέγγισης για την ανάπτυξη στρατηγικής για βιώσιμη αστική ανάπτυξη) και με τον ενδιάμεσο φορέα χρηματοδότησης. Ο ενδιάμεσος φορέας χρηματοδότησης προβαίνει σε εύλογη εκτίμηση των χαρακτηριστικών κινδύνου του χαρτοφυλακίου.
                           Ο ενδιάμεσος φορέας χρηματοδότησης οφείλει να προσδιορίσει, να επενδύσει και να διαχειριστεί με βιώσιμο τρόπο ένα χαρτοφυλάκιο έργων αστικής ανάπτυξης με βάση μια επενδυτική στρατηγική επιβεβαιωμένη στο πλαίσιο της εκ των προτέρων αξιολόγησης. Ο ενδιάμεσος φορέας χρηματοδότησης διαχειρίζεται ένα χαρτοφυλάκιο έργων αστικής ανάπτυξης που συνδέονται με την υλοποίηση των παρεμβάσεων οι οποίες προβλέπονται σε μια ολοκληρωμένη προσέγγιση για την ανάπτυξη στρατηγικής για βιώσιμη αστική ανάπτυξη.
                           Για κάθε έργο αστικής ανάπτυξης, ο ενδιάμεσος φορέας χρηματοδότησης παρέχει τουλάχιστον τα ακόλουθα:

                                       α)

                                       γενική περιγραφή του έργου και χρονοδιάγραμμα του σχεδίου, συμπεριλαμβανομένων περιγραφής των συγχρηματοδοτούντων εταίρων ή μετόχων και λεπτομερούς σχεδίου χρηματοδότησης·

                                       β)

                                       αιτιολόγηση της επιλογής για τη συνεισφορά από το πρόγραμμα, καθώς και μια πρώτη αξιολόγηση της βιωσιμότητας του έργου και της μετέπειτα ανάγκης επενδύσεων από το ΤΑΑ·

                                       γ)

                                       προσδιορισμό των κινδύνων·

                                       δ)

                                       συμμόρφωση προς τους στόχους του έργου που περιγράφονται στο σχετικό πρόγραμμα. Αυτό σημαίνει ότι τα έργα αστικής ανάπτυξης που επιλέγονται πρέπει να συμβάλλουν στην επίτευξη των στόχων του προγράμματος, συμπεριλαμβανομένων των ποσοτικών αποτελεσμάτων, σύμφωνα με τους συναφείς άξονες προτεραιότητας του προγράμματος.

                                 Κατά την εφαρμογή του χαρτοφυλακίου, ο ενδιάμεσος φορέας χρηματοδότησης προβαίνει συγκεκριμένα στα ακόλουθα:

                                       α)

                                       προσδιορίζει, επενδύει και καθοδηγεί τις διαπραγματεύσεις και τη διάρθρωση των οικονομικών επενδύσεων σε βιώσιμα έργα αστικής ανάπτυξης τα οποία πληρούν τις απαιτήσεις και τα κριτήρια που εφαρμόζονται για το σχετικό πρόγραμμα·

                                       β)

                                       πραγματοποιεί αξιολόγηση συμμόρφωσης και αξιολόγηση της επένδυσης με βάση τις απαιτήσεις της επενδυτικής στρατηγικής. Η δοκιμή βιωσιμότητας πρέπει να αποδείξει ότι το σχέδιο δεν θα μπορούσε να υλοποιηθεί χωρίς την επένδυση του ΤΑΑ·

                                       γ)

                                       καταρτίζει έκθεση σχετικά με τα έργα αστικής ανάπτυξης σύμφωνα με το άρθρο 46 του κανονισμού (ΕΕ) αριθ. 1303/2013·

                                       δ)

                                       διασφαλίζει ότι τουλάχιστον το 30 % της συνολικής χρηματοδότησης που παρέχεται σε ένα έργο αστικής ανάπτυξης είναι από ιδιωτικούς φορείς, καθώς και ότι επιτυγχάνεται η καλύτερη δυνατή μόχλευση των ιδιωτικών πόρων.

                              Ευθύνη της διαχειριστικής αρχής

                           Η ευθύνη της διαχειριστικής αρχής έναντι του μέσου χρηματοοικονομικής τεχνικής καθορίζεται σύμφωνα με το άρθρο 6 του κατ' εξουσιοδότηση κανονισμού (ΕΕ) αριθ. 480/2014.
                           Οι καλυπτόμενες ζημίες είναι τα οφειλόμενα ποσά του βασικού κεφαλαίου, οι πληρωτέοι και ανεξόφλητοι τόκοι και οι βασικοί τόκοι (εξαιρουμένων ωστόσο των τόκων υπερημερίας και τυχόν άλλων εξόδων και δαπανών).

                              Διάρκεια

                           Η χρονική περίοδος δανειοδότησης του μέσου χρηματοοικονομικής τεχνικής καθορίζεται έτσι ώστε να διασφαλίζεται ότι η συνεισφορά από το πρόγραμμα, όπως αναφέρεται στο άρθρο 42 του κανονισμού (ΕΕ) αριθ. 1303/2013, χρησιμοποιείται για δάνεια που εκταμιεύονται στους τελικούς αποδέκτες το αργότερο έως τις 31 Δεκεμβρίου 2023.
                           Οι επενδύσεις που πραγματοποιούνται μετά τις 31 Δεκεμβρίου 2020 ελέγχονται όσον αφορά τη συμμόρφωσή τους προς τους κανόνες για τις κρατικές ενισχύσεις που τίθενται σε ισχύ μετά την ημερομηνία αυτή.

                              Δανειοδότηση και επιμερισμός του κινδύνου στο επίπεδο του ενδιάμεσου φορέα χρηματοδότησης (εναρμόνιση συμφερόντων)

                           Η εναρμόνιση συμφερόντων μεταξύ της διαχειριστικής αρχής, των συνεπενδυτών και του ενδιάμεσου φορέα χρηματοδότησης επιτυγχάνεται μέσω των ακόλουθων:

                                       —

                                       των αμοιβών με βάσει τις επιδόσεις κατά την έννοια των άρθρων 12 και 13 του κατ' εξουσιοδότηση κανονισμού (ΕΕ) αριθ. 480/2014,

                                       —

                                       της αμοιβής του ενδιάμεσου φορέα χρηματοδότησης που αντικατοπτρίζει την τρέχουσα αμοιβή στην αγορά σε ανάλογες περιπτώσεις,

                                       —

                                       ο ενδιάμεσος φορέας χρηματοδότησης διασφαλίζει τη χρηματοδότηση τουλάχιστον του 30 % της συνολικής χρηματοδοτικής δέσμευσης για τη χορήγηση δανείων προς τα έργα αστικής ανάπτυξης. Από αυτό το 30 %, το 1 % τουλάχιστον του συνολικού ποσού της ανάληψης χρηματοδοτικής δέσμευσης για κάθε έργο του ΤΑΑ επενδύεται από τον ενδιάμεσο φορέα χρηματοδότησης από ιδίους πόρους του υπό τους ίδιους όρους και προϋποθέσεις με τη συνεισφορά του προγράμματος. Το υπόλοιπο ελάχιστο 29 % καλύπτεται από τον ενδιάμεσο φορέα χρηματοδότησης, τους συνεπενδυτές σε επίπεδο χρηματοδότησης ή τους συνεπενδυτές σε επίπεδο έργων μέσω δανείων,

                                       —

                                       το συνολικό ποσό της ιδιωτικής συγχρηματοδότησης ανέρχεται τουλάχιστον στο 30 % της συνολικής χρηματοδότησης που παρέχεται σε ένα έργο αστικής ανάπτυξης,

                                       —

                                       η συγχρηματοδότηση από συνεπενδυτές θα μπορούσε να θεωρηθεί εθνική συγχρηματοδότηση των ΕΔΕΤ, εφόσον δεν προέρχεται από ιδίους πόρους των τελικών αποδεκτών (όταν η εν λόγω συγχρηματοδότηση επενδύεται στις επιλέξιμες δαπάνες του έργου) ή συμπληρωματική της δημόσιας συνεισφοράς του προγράμματος,

                                       —

                                       ο επιμερισμός των κινδύνων με τον ενδιάμεσο φορέα χρηματοδότησης και με τους συνεπενδυτές (σε επίπεδο χρηματοδότησης ή σε επίπεδο έργων αστικής ανάπτυξης) γίνεται κατ' αναλογία με τη συνεισφορά του προγράμματος, εκτός αν η εκ των προτέρων αξιολόγηση, όπως αναφέρεται στο άρθρο 37 παράγραφος 2 στοιχείο γ) του κανονισμού (ΕΕ) αριθ. 1303/2013, εκτιμήσει ότι είναι αναγκαία μια προνομιακή αμοιβή υπό τη μορφή ασύμμετρου επιμερισμού του κινδύνου μεταξύ των δημόσιων και των ιδιωτών επενδυτών. Οι εν λόγω ρυθμίσεις είναι σύμφωνες με το άρθρο 16 παράγραφος 8 στοιχεία β) και γ) του κανονισμού (ΕΕ) αριθ. 651/2014 και περιλαμβάνονται στη συμφωνία συνεπένδυσης μεταξύ των μερών. Οι εν λόγω ρυθμίσεις δεν εφαρμόζονται στο 1 % που επενδύεται από τον ενδιάμεσο φορέα χρηματοδότησης από ιδίους πόρους του, όπως ορίζεται ανωτέρω για τους σκοπούς της εναρμόνισης συμφερόντων.

                              Επιλέξιμοι ενδιάμεσοι φορείς χρηματοδότησης

                           Ο επιλεγμένος ενδιάμεσος φορέας χρηματοδότησης είναι δημόσιος ή ιδιωτικός φορέας που είναι εγκατεστημένος σε κράτος μέλος και είναι νομίμως εξουσιοδοτημένος να χορηγεί δάνεια για έργα αστικής ανάπτυξης εντός της δικαιοδοσίας του προγράμματος, συμβάλλοντας χρηματοδοτικά στο μέσο χρηματοοικονομικής τεχνικής. Ο επιλέξιμος ενδιάμεσος φορέας χρηματοδότησης πρέπει επίσης να αποδεικνύει την ικανότητά του να διαχειρίζεται ένα ΤΑΑ και να παρακολουθεί το χαρτοφυλάκιο έργων αστικής ανάπτυξης. Πρόκειται για τα στοιχεία που απαιτούνται στο άρθρο 7 του κατ' εξουσιοδότηση κανονισμού (ΕΕ) αριθ. 480/2014. Ο επιλέξιμος ενδιάμεσος φορέας χρηματοδότησης πρέπει επίσης να αποδείξει ότι διαθέτει επαγγελματική πείρα στη σχετική αγορά-στόχο και κατάλληλο ιστορικό όσον αφορά τη διαχείριση ισοδύναμων ή παρόμοιων έργων ή χρηματοοικονομικών μέσων που επενδύουν σε έργα παρόμοια με εκείνα που προβλέπονται από το ΤΑΑ, καθώς και πείρα στη χρήση των ΕΔΕΤ.
                           Ο ενδιάμεσος φορέας χρηματοδότησης ελέγχεται δεόντως από την αρμόδια εθνική ρυθμιστική αρχή χρηματοπιστωτικών υπηρεσιών και εφαρμόζει βέλτιστη πρακτική επαγγελματικής διαχείρισης ταμείου.
                           Η διαχείριση του ενδιάμεσου φορέα χρηματοδότησης γίνεται σε εμπορική βάση. Η απαίτηση αυτή θεωρείται ότι ικανοποιείται αν πληρούνται οι όροι που προβλέπονται στο άρθρο 16 παράγραφος 9 του κανονισμού (ΕΕ) αριθ. 651/2014.
                           Οι ιδιωτικοί φορείς θεωρούνται νομικά πρόσωπα ιδιωτικού δικαίου που ανήκουν σε ιδιώτες ή σε δημόσιους επενδυτές οι οποίοι επενδύουν με δική τους ευθύνη και από ιδίους πόρους.
                           Η νομική διάρθρωση του ΤΑΑ επιτρέπει πρόσθετη χρηματοδότηση για τη μόχλευση της συνεισφοράς του προγράμματος από άλλους επενδυτές σε έργα αστικής ανάπτυξης.
                           Η διαχειριστική αρχή και το ταμείο χαρτοφυλακίου τηρούν το δίκαιο της Ένωσης κατά την επιλογή των ενδιάμεσων φορέων χρηματοδότησης. Η επιλογή των ενδιάμεσων φορέων χρηματοδότησης είναι ανοικτή, διαφανής και χωρίς διακρίσεις. Η επιλογή των ενδιάμεσων φορέων χρηματοδότησης αποσκοπεί στη θέσπιση κατάλληλων ρυθμίσεων επιμερισμού του κινδύνου σε περίπτωση προνομιακής αμοιβής.
                           Η διαδικασία επιλογής του ενδιάμεσου φορέα χρηματοδότησης αξιολογεί την επενδυτική στρατηγική του ΤΑΑ, τη λήψη αποφάσεων και τη συνολική προσέγγιση για τη διακυβέρνηση, τη διαχειριστική ικανότητα και τη συνεισφορά του ενδιάμεσου φορέα χρηματοδότησης από ιδίους πόρους προς το ΤΑΑ. Κατά τη διαδικασία επιλογής, ένα από τα κριτήρια επιλεξιμότητας για την επιλογή του ενδιάμεσου φορέα χρηματοδότησης είναι η ικανότητά του να προτείνει και να αναπτύξει ένα χαρτοφυλάκιο έργων αστικής ανάπτυξης προς χρηματοδότηση, λαμβάνοντας υπόψη την πλέον ανταγωνιστική τιμολογιακή πολιτική που προτείνεται από τον ενδιάμεσο φορέα χρηματοδότησης ο οποίος συμμετέχει στη διαδικασία επιλογής.
                           Ο ενδιάμεσος φορέας χρηματοδότησης είναι υπεύθυνος για τον προσδιορισμό και την αξιολόγηση των έργων αστικής ανάπτυξης. Από τη στιγμή της επιλογής του, ο ενδιάμεσος φορέας χρηματοδότησης διαχειρίζεται μια σειρά έργων αστικής ανάπτυξης.
                           Το χαρτοφυλάκιο των έργων αστικής ανάπτυξης περιλαμβάνει έργα τα οποία αναλαμβάνει να χρηματοδοτήσει ο ενδιάμεσος φορέας χρηματοδότησης με βάση τις διαθέσιμες κατά τη συγκεκριμένη χρονική στιγμή πληροφορίες.
                           Συνεπενδυτές θεωρούνται όλοι οι επενδυτές οι οποίοι, σύμφωνα με εύλογη εκτίμηση του ενδιάμεσου φορέα χρηματοδότησης, είναι επενδυτές που λειτουργούν σύμφωνα με την αρχή του ιδιώτη επενδυτή στην ελεύθερη οικονομία της αγοράς, ανεξάρτητα από τη νομική φύση τους και το ιδιοκτησιακό καθεστώς τους.
                           Ο ενδιάμεσος φορέας χρηματοδότησης καθορίζει, στο πλαίσιο της επιλογής του, τους όρους και τα κριτήρια για την αξιολόγηση των συνεπενδυτών. Αυτά πρέπει να είναι κατανοητά και διαθέσιμα στους δυνητικούς επενδυτές. Ο ενδιάμεσος φορέας χρηματοδότησης εφαρμόζει αμερόληπτη προσέγγιση για την εξεύρεση συνεπενδυτών και την επένδυση με αυτούς. Η αξιολόγηση των συνεπενδυτών μπορεί να ελέγχεται εκ των υστέρων.

                              Επιλεξιμότητα των τελικών αποδεκτών

                           Οι τελικοί αποδέκτες είναι επιλέξιμοι βάσει του ενωσιακού και του εθνικού δικαίου, του αντίστοιχου προγράμματος των ΕΔΕΤ, της συμφωνίας χρηματοδότησης και με τους όρους που αναφέρονται στο άρθρο 16 του κανονισμού (ΕΕ) αριθ. 651/2014. Οι τελικοί αποδέκτες πληρούν, κατά την ημερομηνία υπογραφής του δανείου, τα ακόλουθα κριτήρια επιλεξιμότητας:

                                       α)

                                       είναι παράγοντες αστικής ανάπτυξης, δηλαδή επιχειρήσεις με νομικό καθεστώς που επιτρέπει τη λήψη δανείων και την εκτέλεση έργων αστικής ανάπτυξης, με διάφορα ιδιοκτησιακά καθεστώτα, για παράδειγμα με συνδυασμό ιδιωτικών και δημοσίων κεφαλαίων·

                                       β)

                                       είναι ενεργοί εταίροι για τις τοπικές και περιφερειακές αρχές όσον αφορά την τόνωση της αστικής ανάπτυξης μέσω επενδύσεων σε έργα αστικής ανάπτυξης. Οι τελικοί αποδέκτες πρέπει να έχουν κατάλληλο νομικό δικαίωμα επί του περιουσιακού στοιχείου που πραγματοποιεί η επένδυση·

                                       γ)

                                       δεν εξαιρούνται από τα άρθρα 1 παράγραφοι 2 έως 5 του κανονισμού (ΕΕ) αριθ. 651/2014·

                                       δ)

                                       δεν υπάγονται σε έναν ή περισσότερους τομείς στους οποίους επιβάλλονται περιορισμοί (********)·

                                       ε)

                                       δεν είναι προβληματικές επιχειρήσεις όπως αυτές ορίζονται στο άρθρο 2 παράγραφος 18 του κανονισμού (ΕΕ) αριθ. 651/2014·

                                       στ)

                                       δεν είναι σε αδυναμία πληρωμών στο πλαίσιο άλλου δανείου ή χρονομίσθωσης που χορηγείται είτε από ενδιάμεσο φορέα χρηματοδότησης είτε από άλλο χρηματοδοτικό οργανισμό βάσει των ελέγχων που διενεργούνται σύμφωνα με τις εσωτερικές κατευθυντήριες γραμμές του ενδιάμεσου φορέα χρηματοδότησης και την πάγια πιστωτική πολιτική·

                                       ζ)

                                       επενδύουν σε έργα αστικής ανάπτυξης που εκτελούνται σε ενισχυόμενες περιοχές οι οποίες προσδιορίζονται σε εγκεκριμένο χάρτη περιφερειακών ενισχύσεων για την περίοδο 1.7.2014 - 31.12.2020 κατ' εφαρμογή του άρθρου 107 παράγραφος 3 στοιχεία α) και γ) της Συνθήκης.

                                 Επιπλέον, κατά τη χρονική στιγμή της επένδυσης και κατά τη διάρκεια αποπληρωμής του δανείου οι τελικοί αποδέκτες έχουν έδρα σε κράτος μέλος, και η δραστηριότητα για την οποία εκταμιεύθηκε το δάνειο ασκείται στο οικείο κράτος μέλος και στην περιφέρεια/δικαιοδοσία του προγράμματος των ΕΔΕΤ.

                              Χαρακτηριστικά του προϊόντος για τους τελικούς αποδέκτες

                           Το ΤΑΑ χορηγεί στους τελικούς αποδέκτες τα δάνεια που συμβάλλουν στην επίτευξη του στόχου του προγράμματος και που συγχρηματοδοτούνται από το πρόγραμμα. Το ποσό και τα επιτόκια από το ΤΑΑ ευθυγραμμίζονται με τα αποτελέσματα της εκ των προτέρων αξιολόγησης που αναφέρεται στο άρθρο 37 παράγραφος 2 του κανονισμού (ΕΕ) αριθ. 1303/2013 και συμμορφώνονται προς τον κανονισμό (ΕΕ) αριθ. 651/2014.
                           Τα δάνεια χρησιμοποιούνται αποκλειστικά για τους ακόλουθους επιτρεπόμενους σκοπούς:

                                       α)

                                       επενδύσεις σε υλικά και σε άυλα στοιχεία ενεργητικού·

                                       β)

                                       κεφάλαιο κίνησης στο πλαίσιο δραστηριοτήτων ανάπτυξης ή επέκτασης που είναι δευτερεύουσες ως προς (και συνδέονται με) τις δραστηριότητες που αναφέρονται στο στοιχείο α) ανωτέρω (ο δευτερεύων χαρακτήρας των οποίων τεκμηριώνεται, μεταξύ άλλων, από το επιχειρηματικό σχέδιο του έργου αστικής ανάπτυξης και το ποσό της χρηματοδότησης).

                                 Τα δάνεια από το ΤΑΑ που περιλαμβάνονται στο χαρτοφυλάκιο πρέπει να πληρούν ανά πάσα στιγμή τα ακόλουθα κριτήρια επιλεξιμότητας:

                                       γ)

                                       Τα δάνεια είναι νεοεκδοθέντα, αποκλειομένης της αναχρηματοδότησης υφιστάμενων δανείων ή της χρηματοδότησης έργων που έχουν ολοκληρωθεί.

                                       δ)

                                       Το συνολικό ποσό της επένδυσης από το ΤΑΑ για το σχέδιο αστικής ανάπτυξης δεν υπερβαίνει το ποσό των 20 000 000  ευρώ, όπως ορίζεται στο άρθρο 16 παράγραφος 3 του κανονισμού (ΕΕ) αριθ. 651/2014.

                                       ε)

                                       Τα δάνεια παρέχουν χρηματοδότηση για έναν ή περισσότερους από τους επιτρεπόμενους σκοπούς σε ευρώ και/ή εθνικό νόμισμα στη σχετική δικαιοδοτική περιφέρεια και/ή, κατά περίπτωση, σε άλλο νόμισμα.

                                       στ)

                                       Τα δάνεια δεν χορηγούνται με τη μορφή υβριδικού δανείου, οφειλής μειωμένης εξασφάλισης ή οιονεί ιδίων κεφαλαίων.

                                       ζ)

                                       Τα δάνεια δεν χορηγούνται με τη μορφή ανακυκλούμενων πιστωτικών διευκολύνσεων.

                                       η)

                                       Τα δάνεια υπόκεινται σε χρονοδιάγραμμα αποπληρωμής, συμπεριλαμβανομένων των τακτικών πληρωμών απόσβεσης και/ή των εφάπαξ εξοφλητικών πληρωμών.

                                       θ)

                                       Τα δάνεια δεν χρηματοδοτούν αμιγείς χρηματοπιστωτικές δραστηριότητες ούτε χρηματοδοτούν την παροχή υπηρεσιών καταναλωτικής πίστης.

                                       ι)

                                       Διάρκεια: τα δάνεια έχουν ελάχιστη διάρκεια 12 μηνών (συμπεριλαμβανομένης της σχετικής περιόδου χάριτος, αν υπάρχει) και μέγιστη διάρκεια 360 μηνών.

                              Υποβολή εκθέσεων και επιδιωκόμενα αποτελέσματα

                           Ο ενδιάμεσος φορέας χρηματοδότησης υποβάλλει στη διαχειριστική αρχή ή στο ταμείο χαρτοφυλακίου, τουλάχιστον σε τριμηνιαία βάση, ενημερωτική έκθεση τυποποιημένης μορφής και εμβέλειας.
                           Η έκθεση περιλαμβάνει όλα τα στοιχεία που είναι σημαντικά για τη διαχειριστική αρχή ώστε να συμμορφώνεται προς το άρθρο 46 του κανονισμού (ΕΕ) αριθ. 1303/2013.
                           Τα κράτη μέλη τηρούν επίσης τις υποχρεώσεις υποβολής εκθέσεων και διαφάνειας σύμφωνα με τον κανονισμό (ΕΕ) αριθ. 651/2014.
                           Οι δείκτες εναρμονίζονται με τους ειδικούς στόχους της αντίστοιχης προτεραιότητας του προγράμματος των ΕΔΕΤ από το οποίο χρηματοδοτείται το μέσο χρηματοοικονομικής τεχνικής και με τα αναμενόμενα αποτελέσματα της εκ των προτέρων αξιολόγησης. Οι εν λόγω δείκτες μετρώνται και περιλαμβάνονται σε έκθεση που υποβάλλεται τουλάχιστον ανά τρίμηνο για το ΤΑΑ και ευθυγραμμίζονται κατ' ελάχιστον με τις απαιτήσεις του κανονισμού (ΕΕ) αριθ. 1303/2013. Επιπλέον των κοινών δεικτών του άξονα προτεραιότητας του προγράμματος των ΕΔΕΤ, άλλοι δείκτες είναι:

                                       α)

                                       ο αριθμός των χρηματοδοτούμενων δανείων/έργων·

                                       β)

                                       τα ποσά των χρηματοδοτούμενων δανείων·

                                       γ)

                                       οι αθετήσεις υποχρεώσεων (αριθμοί και ποσά)·

                                       δ)

                                       οι επιστρεφόμενοι πόροι και τα κέρδη.

                              Εκτίμηση του οικονομικού οφέλους από τη συνεισφορά του προγράμματος

                           Το οικονομικό πλεονέκτημα της δημόσιας συνεισφοράς του προγράμματος προς το μέσο μεταβιβάζεται στους τελικούς αποδέκτες, λαμβανομένων υπόψη, κατά περίπτωση, των ευνοϊκών συνθηκών χρηματοδότησης από τη δημόσια συνεισφορά του προγράμματος στο ΤΑΑ.
                           Ο ενδιάμεσος φορέας χρηματοδότησης μειώνει το συνολικό πραγματικό επιτόκιο και την πολιτική περί εξασφαλίσεων, κατά περίπτωση, που επιβάλλεται στους τελικούς αποδέκτες στο πλαίσιο κάθε επιλέξιμου δανείου που καταχωρίζεται στο χαρτοφυλάκιο, ούτως ώστε να αντικατοπτρίζονται οι ευνοϊκοί όροι χρηματοδότησης της συνεισφοράς του προγράμματος στο ΤΑΑ.
                           Η αρχή αυτή αποτυπώνεται στη συμφωνία χρηματοδότησης μεταξύ της διαχειριστικής αρχής ή του ταμείου χαρτοφυλακίου και του ενδιάμεσου φορέα χρηματοδότησης.

                     »

            (*)  Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ' εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1).

            (**)  Εκτελεστικός κανονισμός (ΕΕ) αριθ. 821/2014 της Επιτροπής, της 28ης Ιουλίου 2014, περί καθορισμού κανόνων εφαρμογής του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τις λεπτομέρειες για τη μεταβίβαση και διαχείριση των συνεισφορών των προγραμμάτων, την υποβολή εκθέσεων σχετικά με τα μέσα χρηματοοικονομικής τεχνικής, τα τεχνικά χαρακτηριστικά των μέτρων πληροφόρησης και επικοινωνίας για τις πράξεις και το σύστημα καταγραφής και αποθήκευσης των δεδομένων (ΕΕ L 223 της 29.7.2014, σ. 7).

            (***)  Κατ' εξουσιοδότηση κανονισμός (ΕΕ) αριθ. 480/2014 της Επιτροπής της 3ης Μαρτίου 2014 για τη συμπλήρωση του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας (ΕΕ L 138 της 13.5.2014, σ. 5).

            (****)  Σύσταση της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (ΕΕ L 124 της 20.5.2003, σ. 36).
         Επιχείρηση που απασχολεί λιγότερους από 250 εργαζομένους και της οποίας ο κύκλος εργασιών δεν υπερβαίνει τα 50 εκατ. ευρώ ή το σύνολο των στοιχείων ενεργητικού δεν υπερβαίνει τα 43 εκατ. ευρώ· επίσης, δεν ανήκει σε όμιλο ο οποίος υπερβαίνει τα εν λόγω όρια. Σύμφωνα με τη σύσταση της Επιτροπής, “επιχείρηση θεωρείται κάθε οντότητα που ασκεί οικονομική δραστηριότητα, ανεξάρτητα από τη νομική της μορφή”.

            (*****)  Οι ακόλουθοι οικονομικοί τομείς αναφέρονται από κοινού ως “τομείς στους οποίους επιβάλλονται περιορισμοί”:

                     α)

                     οι παράνομες οικονομικές δραστηριότητες: κάθε δραστηριότητα παραγωγής, εμπορίας ή άλλη δραστηριότητα η οποία είναι παράνομη βάσει των νομοθετικών ή κανονιστικών διατάξεων της εγχώριας δικαιοδοσίας που διέπουν την εν λόγω δραστηριότητα παραγωγής, εμπορίας ή άλλη δραστηριότητα·

                     β)

                     ο καπνός και τα απεσταγμένα αλκοολούχα ποτά. Η παραγωγή και η εμπορία καπνού και απεσταγμένων αλκοολούχων ποτών και συναφών προϊόντων·

                     γ)

                     η παραγωγή και η εμπορία όπλων και πυρομαχικών: η χρηματοδότηση της παραγωγής και εμπορίας όπλων και πυρομαχικών κάθε είδους. Ο περιορισμός αυτός δεν εφαρμόζεται στον βαθμό που οι εν λόγω δραστηριότητες αποτελούν μέρος ή συνιστούν επικουρικές δραστηριότητες ρητών πολιτικών της Ευρωπαϊκής Ένωσης·

                     δ)

                     τα καζίνα. Τα καζίνα και ισοδύναμες επιχειρήσεις·

                     ε)

                     περιορισμοί στον τομέα των ΤΠ. Η έρευνα, η ανάπτυξη ή οι τεχνικές εφαρμογές που αφορούν προγράμματα ή λύσεις ηλεκτρονικών δεδομένων που i) στοχεύουν ειδικά: α) στην υποστήριξη οποιασδήποτε δραστηριότητας η οποία περιλαμβάνεται στους τομείς στους οποίους επιβάλλονται περιορισμοί που αναφέρονται στα στοιχεία α) έως δ) ανωτέρω· β) στα διαδικτυακά τυχερά παιχνίδια και στα ηλεκτρονικά καζίνα· ή γ) στην πορνογραφία· ή που ii) αποσκοπούν να δώσουν τη δυνατότητα παράνομης α) πρόσβασης σε δίκτυα ηλεκτρονικών δεδομένων· ή β) μεταφόρτωσης ηλεκτρονικών δεδομένων·

                     στ)

                     περιορισμοί στον τομέα των βιοεπιστημών. Κατά την παροχή στήριξης στη χρηματοδότηση έρευνας, ανάπτυξης ή τεχνικών εφαρμογών που αφορούν: i) την κλωνοποίηση του ανθρώπου για ερευνητικούς ή θεραπευτικούς σκοπούς· ή ii) γενετικά τροποποιημένους οργανισμούς (“ΓΤΟ”).

            (******)  Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (ΕΕ L 149 της 20.5.2014, σ. 1).

            (*******)  Εκτελεστικός κανονισμός (ΕΕ) αριθ. 821/2014 της Επιτροπής, της 28ης Ιουλίου 2014, περί καθορισμού κανόνων εφαρμογής του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τις λεπτομέρειες για τη μεταβίβαση και διαχείριση των συνεισφορών των προγραμμάτων, την υποβολή εκθέσεων σχετικά με τα μέσα χρηματοοικονομικής τεχνικής, τα τεχνικά χαρακτηριστικά των μέτρων πληροφόρησης και επικοινωνίας για τις πράξεις και το σύστημα καταγραφής και αποθήκευσης των δεδομένων (ΕΕ L 223 της 29.7.2014, σ. 7).

            (********)  Οι ακόλουθοι οικονομικοί τομείς αναφέρονται από κοινού ως “τομείς στους οποίους επιβάλλονται περιορισμοί”:

                     α)

                     οι παράνομες οικονομικές δραστηριότητες: κάθε δραστηριότητα παραγωγής, εμπορίας ή άλλη δραστηριότητα, η οποία είναι παράνομη βάσει των νομοθετικών ή κανονιστικών διατάξεων της εγχώριας δικαιοδοσίας που διέπουν την εν λόγω δραστηριότητα παραγωγής, εμπορίας ή άλλη δραστηριότητα·

                     β)

                     ο καπνός και τα απεσταγμένα αλκοολούχα ποτά. Η παραγωγή και η εμπορία καπνού και απεσταγμένων αλκοολούχων ποτών και συναφών προϊόντων·

                     γ)

                     η παραγωγή και η εμπορία όπλων και πυρομαχικών: η χρηματοδότηση της παραγωγής και εμπορίας όπλων και πυρομαχικών κάθε είδους. Ο περιορισμός αυτός δεν εφαρμόζεται στον βαθμό που οι εν λόγω δραστηριότητες αποτελούν μέρος ή συνιστούν επικουρικές δραστηριότητες ρητών πολιτικών της Ευρωπαϊκής Ένωσης·

                     δ)

                     τα καζίνα. Τα καζίνα και ισοδύναμες επιχειρήσεις·

                     ε)

                     περιορισμοί στον τομέα των ΤΠ. Η έρευνα, η ανάπτυξη ή οι τεχνικές εφαρμογές που αφορούν προγράμματα ή λύσεις ηλεκτρονικών δεδομένων, που i) στοχεύουν ειδικά: α) στην υποστήριξη οποιασδήποτε δραστηριότητας η οποία περιλαμβάνεται στους τομείς στους οποίους επιβάλλονται περιορισμοί που αναφέρονται στα στοιχεία α) έως δ) ανωτέρω· β) στα διαδικτυακά τυχερά παιχνίδια και στα ηλεκτρονικά καζίνα· ή γ) στην πορνογραφία· ή που ii) αποσκοπούν να δώσουν τη δυνατότητα παράνομης α) πρόσβασης σε δίκτυα ηλεκτρονικών δεδομένων· ή β) μεταφόρτωσης ηλεκτρονικών δεδομένων·

                     στ)

                     περιορισμοί στον τομέα των βιοεπιστημών. Κατά την παροχή στήριξης στη χρηματοδότηση έρευνας, ανάπτυξης ή τεχνικών εφαρμογών που αφορούν: i) την κλωνοποίηση του ανθρώπου για ερευνητικούς ή θεραπευτικούς σκοπούς· ή ii) γενετικά τροποποιημένους οργανισμούς (“ΓΤΟ”).